روسیا پرسی كورد به‌رامبه‌ر توركیا به‌كارده‌هێنێت – Knwe.org\nسەرەکی » دۆسێ » روسیا پرسی كورد به‌رامبه‌ر توركیا به‌كارده‌هێنێت\n*هه‌ركاتێك روسیا كۆبوونه‌وه‌یان له‌گه‌ڵ توركیادا هه‌بێت، پرسی كورد له میدیاكاندا ده‌هێننه گۆڕێ\n*خه‌ڵكی رۆژئاوا زانیارییان له‌باره‌ی باشوور وه‌كو پێویست نییه\nجیاوازیی مووچه‌ى ئه‌وێ ناگاته دوو ئه‌وه‌نده، كه‌چی له باشوور ده‌گاته 30 جار زیاتر\nبۆ پاش نیوه‌ڕۆ واده‌ی دیداری ئاڵدار خه‌لیل هاوسه‌رۆكی ئه‌نجومه‌نی جێبه‌جێكردنی ته‌ڤده‌م (ته‌ڤگه‌رى گه‌لانی دیموكرات)م هه‌بوو. ده‌مزانی دیداره‌كه له قامیشلۆیه، به‌ڵام شوێنی دیداره‌كه‌م نه‌ده‌زانی. پێیان وتم چاوه‌ڕێ بكه پێشوه‌خته ئاگادارت ده‌كه‌ینه‌وه.\nله‌به‌ر بارودۆخی ئه‌منی، به‌شێك له سه‌ركردایه‌تی رۆژئاوای كوردستان شوێنی خۆیان ئاشكرا ناكه‌ن. دواى نیوه‌ڕۆ له‌ڕێى واتس ئاپ ئاگاداركرامه‌وه كه بچمه شوێنێكی دیاریكراو. له‌ڕێگه به‌ره‌و ئه‌و شوێنه ئۆتۆمبێلێك ئاماژه‌ى بۆ كردین و ئێمه‌ى به‌ره‌و شوێنی مانه‌وه‌ى ئالدار خه‌لیل برد. ئه‌و شوێنه‌ى ئالدار خه‌لیلی لێ بوو، ته‌نها 5 كیلۆمه‌ترێك له سنورى توركیاوه دوور بوو، بۆیه ئه‌وان زۆر به‌ئاگاییه‌وه هاتوچۆ ده‌كه‌ن و ده‌مێننه‌وه.\nبه‌هه‌رحاڵ ئێمه گه‌یشتینه شوێنی مه‌به‌ست كه له‌ده‌ره‌وه‌ى قامیشلۆ بوو، كه گه‌یشتم ، له‌به‌رده‌رگا زۆر به‌گه‌رمی به‌بێ رێكاری ئه‌منی پێشوازیی كردم و پێى وتم: ئه‌وه جارێكی دیكه‌ش یه‌كترمان بینیه‌وه. له‌گه‌ڵ ئاڵدار یه‌كه‌مجار له كۆتایی 2014 له‌گه‌رمه‌ى هاوكاریكردنی كۆبانێ له‌لایه‌ن یه‌كێتیی نیشتمانیی كوردستانه‌وه بینیم. پیاوێكی ساده و سه‌رڕاسته.\nئه‌و شوێنه‌ى بینیم, شوێنی مانه‌وه‌ى ژماره‌یه‌كی زۆر له بریندارانی هێزه‌كانی یه‌په‌گه و هه‌سه‌ده بوو، ده‌توانین بڵێن ناوزه‌دكرابوو به ماڵی برینداران. له‌هۆده‌یه‌كی ساده له‌سه‌ر دۆشه‌ك دانیشتین.\nوه‌ك هه‌موو ئه‌وانه‌ى بینیمن یه‌كه‌مجار هه‌واڵی كۆنگره‌ى یه‌كێتیی له‌من پرسی. ئه‌و پرسینه‌ى هه‌مووان له هه‌واڵی ئه‌نجامی كۆنگره‌ى یه‌كێتی، هه‌ستێكی لا دروستكردم كه كه‌مێك په‌رۆشی پێوه دیاربوو. ده‌یانگوت یه‌كێتی پێویستی به نوێبوونه‌وه‌یه، ئه‌گه‌ر دۆخی یه‌كێتی باش بێت، ئه‌وا بۆ ئێمه‌ش باشتره، چونكه هه‌میشه پشتیوان و هاوكارمانن.\nله‌گه‌ڵ دانیشتن و ده‌ستپێكردنی گفتوگۆكه‌مان، دوو بریندار كه له‌سه‌ر عه‌ره‌بانه بوون، هاتنه ژوورێ و به‌خێرهاتنیان كردین، رادیۆیه‌كی بچكۆلانه‌شیان پێبوو، گوێیان له سروود و سترانی شۆڕشگێڕیی یه‌په‌گه ده‌گرت!\nله گفتوگۆكه‌مدا له‌گه‌ڵ ئه‌و پیاوه، هه‌ڵوێستی نوێ له یه‌په‌گه گوێبیست بووم. پێشتر به‌و شێوه‌یه قسه‌یان له‌سه‌ر ئه‌مریكا و روسیا نه‌ده‌كرد، به‌ڵام دواى داگیركارییه‌كانی سه‌رێكانی و گرێ سپی له‌لایه‌ن توركیاوه، ئیدی زۆر به‌ڕوونی له‌باره‌ى سیاسه‌تی ئه‌مریكا و روسیا قسه ده‌كه‌ن.\nئه‌و پێی وابوو ئه‌مریكا سیاسه‌تی روون نییه له سوریا، وتی تێناگه‌ین ئه‌مریكا چی ده‌كات و ده‌یه‌وێ به‌چی بگات، له‌باره‌ى ئاینده‌ى سوریا بێده‌نگه و له‌باشترین حاڵه‌تدا ده‌ڵێن ئه‌وه‌ى گه‌لی سوریا بڕیار بدات یان ئه‌وه‌ى له نه‌ته‌وه‌یه‌كگرتووه‌كان رێككه‌وتنی له‌باره‌وه ده‌كرێت، ئێمه پشتیوانیی ده‌كه‌ین! ئه‌و پێى وابوو روسه‌كان له راگه‌یاندن جارجار باسی مافی گه‌لی كورد له‌سوریا ده‌كه‌ن، هه‌ندێجار رژدن له‌سه‌ر به‌شداریی كورد له كۆبونه‌وه‌كانی جنێڤ یان پێویستی گفتوگۆی نێوان كورد و رژێمی سوریا! به‌ڵام له‌ڕاستیدا ئه‌و باسكردنه بازرگانیكردنه به كورده‌وه به‌رامبه‌ر توركیا یان سوریا. ئه‌و هه‌روه‌ها وتی: له‌گه‌ڵ هه‌ر لێدوانێكی ئیجابیی روسه‌كاندا له‌سه‌ر كورد، ئه‌وا دڵنیابن دوای چه‌ند رۆژێك كۆبوونه‌وه‌یان له‌گه‌ڵ توركه‌كاندا هه‌یه و كورد وه‌ك كارتی گوشار به‌كارده‌هێنن و شتێك ده‌فرۆشن و شتێك وه‌رده‌گرن.\nله‌به‌ر هۆكارى ئه‌منی له‌م سه‌فه‌ره‌م له قامیشلۆ دوور نه‌كه‌وتمه‌وه، جموجۆڵ و سه‌ردانه‌كانم وه‌ك جاره‌كانی دیكه نه‌بوو، چونكه دۆخی ئه‌منی به‌شێوه‌یه‌كی گشتیی وه‌كو پێشوو نه‌بوو. ئه‌مجاره ترس له‌داعش نه‌بوو، به‌ڵكو ترسی گه‌وره له فڕۆكه‌ى بێفڕۆكه‌وان و گروپه تیرۆریسته نزیكه‌كانی توركیا بوو، بۆیه ئه‌وانه‌ى كه چاویان له‌سه‌ر بوو له رۆژئاوای كوردستان، جموجۆڵیان زۆر كه‌م بوو، به‌نهێنی هاتوچۆیان ده‌كرد، دیداره‌كانی منیش له‌گه‌ڵ به‌شێك له‌و لێپرسراوانه بوو، بۆیه ده‌بوو ئه‌و دۆخه ره‌چاو بكه‌م.\nئێواره هاتینه‌وه قامیشلۆ، ده‌مزانی تا دره‌نگانی شه‌و ناخه‌وین، چونكه هێشتا شه‌وچه‌ره و شه‌ونخونی له رۆژئاوای كوردستان وه‌كو خۆیه‌تی. خه‌ڵك تا سه‌عات یه‌ك بۆ دووی شه‌و ناخه‌وێت و به‌یانیانیش دره‌نگ ده‌چنه سه‌ر كار. خه‌می گه‌وره‌ى من جگه‌ره كێشانى ئه‌وان بوو له ژووره‌وه! له رۆژئاوای كوردستان زۆرینه‌ی خه‌ڵك جگه‌ره‌كێشن، به‌تایبه‌ت پیاوان، به‌ڵكو دیارده‌یه‌كی ئاساییه، له‌وه زۆر خراپتر ئه‌وه‌یه له‌ژووره‌وه جگه‌ره ده‌كێشرێت، به‌تایبه‌تی له‌زستاندا كه به‌هۆی سه‌رماوه ده‌رگاو په‌نجه‌ره داده‌خرێن و دووكه‌ڵی جگه‌ره‌ش له‌ژووره‌وه په‌نگاوان ده‌داته‌وه!\nمن له‌ماڵی هاوڕێیه‌كی دێرینی خۆم ده‌مامه‌وه، میواندۆستانی رۆژئاوام له‌وه ئاگاداركرده‌وه كه من چه‌ندرۆژێك له‌گه‌ڵ ئه‌و هاوڕێیه‌م ده‌بم، تا دڵیان شتێك نه‌كات كه بۆچی من له میوانخانه‌كه‌دا نامێنمه‌وه، هاوكات ئاگاداریش بن له‌شوێنی مانه‌وه‌م، چونكه ئه‌وانه‌ى له ئیداره‌ى رۆژئاوا ئاگاداری سه‌فه‌ره‌كه‌ى من بوون، ئه‌و هاوڕێیه‌ى منیان ده‌ناسی، بۆیه دڵنیابوون له شوێنی مانه‌وه‌ى من.\nبۆ نانی ئێواره لاڤاخان كوتیلكی كورده‌واریی ئاماده‌كردبوو، به‌ده‌م باسكردنی خواردنی كورده‌واریی سوحبه‌ت و گاڵته‌وه باس و خواسمان گه‌رمكردبوو. شه‌و د. جوان ته‌ممۆ كه پزیشكێكی ناسراوی ددان بوو له‌شارى قامیشلۆ، یه‌كێك له‌و باسانه‌ى ئه‌و پزیشكه حه‌زیكرد روونكردنه‌وه‌ى له‌سه‌ر بدات، پرسی گرانبوونی نرخی عیاده‌ی پزیشك و چاره‌سه‌رى نه‌خۆش و چاره‌سه‌رى ددان بوو، ئه‌مه‌ش به‌هۆی دابه‌زینی نرخی لیره و گرانبونی نرخی دۆلار بوو.\nجوان ته‌مۆ نرخی سه‌ردانی عیاده و چاره‌سه‌رى ددانی گران نه‌كردبوو، ئه‌مه له‌سه‌ر تۆڕی كۆمه‌ڵایه‌تیی ره‌نگدانه‌وه‌ى زۆری دروستكردبوو، به‌شێك له پزیشكه‌كان ره‌خنه‌یان له‌و گرتبوو، هاوكات به‌شێك له هاووڵاتیانیش ده‌ستخۆشیان لێكردبوو.\nئه‌وه‌ى لێره‌دا گرنگه باسی بكه‌ین كه‌رتی ته‌ندروستییه له رۆژئاوای كوردستان، كه له‌دۆخێكی خراپدایه و خزمه‌تگوزارییه‌كانی پێشكه‌ش ده‌كرێن ئه‌وه نییه كه پێویسته. هۆكارى خراپی خزمه‌تگوزارییه‌كان ده‌گه‌ڕێته‌وه بۆ خراپی باری ئابوریی و هاوكات خراپی سیستمی ته‌ندروستیی له‌و وڵاته به‌شێوه‌یه‌كی گشتیی!\nهه‌رچی كه‌رتی تایبه‌تیشه ئه‌وه‌نده له‌پێش نه‌بوو، واته هه‌م ژماره‌ى نه‌خۆشخانه‌كان كه‌م بوو، هه‌میش ئاستی خزمه‌تگوزارییان ئه‌وه‌نده پێشكه‌وتوو نه‌بوو.\nبێگومان یه‌كێك له‌و پرسیارانه‌ى هه‌میشه روبه‌رووی من ده‌كرایه‌وه ئاستی بژێوی ژیان و خزمه‌تگوزارییه گشتییه‌كان بوو له باشووری كوردستان، ئه‌وان تێگه‌یشتنێكی جیاوازییان هه‌بوو له‌باره‌ى ژیان له‌باشووری كوردستان! زۆربه‌ى ئه‌وانه‌ى پرسیاریان لێده‌كردم پێیانوابوو ژیان لای ئێمه وه‌ك وڵاتانی كه‌نداو پاره‌یه‌كی زۆر هه‌یه و ئاستی خزمه‌تگوزارییه‌كان زۆر پێشكه‌وتووه. بێگومان زۆربه‌ى ئه‌وانه‌ى پرسیاریان ده‌كرد خزم و كه‌سو ناسیاریان له باشوور هه‌بوو، یان ئه‌و كه‌سه جارێك سه‌ردانی هه‌رێمی كوردستانی كردبوو، به‌ڵام وه‌كو پێویست له ورده‌كاریی ژیان له باشووری كوردستان شاره‌زا نه‌بوو.\nبه‌شێوه‌یه‌كی گشتیی هه‌روه‌ك چۆن خه‌ڵك له باشووری كوردستان وه‌ك پێویست شاره‌زای رۆژئاوای كوردستان نییه و ئه‌وه‌ى هه‌یه به‌شێك له راستییه‌كان له شاشه‌ى چه‌ند ته‌له‌فزیۆنێكی كوردستان یان له سۆشیال میدیاوه ده‌بینیت! ئاوهاش خه‌ڵكی رۆژئاوای كوردستان راستییه‌كانی باشووری كوردستان وه‌ك و خۆی نازانن. زۆرجار ده‌مگوت ده‌ی بزانم پێتانوایه ژیان له باشووری كوردستان چۆنه؟ كه گوێم ده‌گرت زیاده‌ڕۆییه‌كی زۆر هه‌بوو له زانیارییه‌كان، یه‌كێك له‌هۆكاره هه‌ره سه‌ره‌كییه‌كانی كه ئه‌و راستیانه وه‌كو خۆی ناگاته ئه‌وێ، ئه‌وه‌یه كه زۆربه‌ى خه‌ڵك باشووری كوردستان له‌ڕێى چه‌ند كه‌ناڵێكی دیاریكراوه‌وه ده‌بینن كه هه‌میشه وێنه‌ى زۆر جوانی باشوور ده‌گوێزنه‌وه و دیوه‌كانی دیكه فه‌رامۆش ده‌كه‌ن یان وه‌كوخۆی نایگوێزنه‌وه، هاوكات ئه‌و میدیایانه‌ى له رۆژئاوای كوردستانیش هه‌ن كه زۆربه‌یان حزبیین، نه‌یانتوانیووه وه‌كو پێویست شێوه‌ى ژیان و شێوه‌ى حوكمڕانیی و باری سیاسی و كه‌لتوریی و ته‌نانه‌ت كه‌لتور و مۆسیقای باشووری كوردستان بگوێزنه‌وه بۆ رۆژئاوای كوردستان، ئه‌مه‌ش كه‌موكوڕییه‌كی گه‌وره‌یه بۆ میدیاى رۆژئاوا.\nله‌رۆژئاوای كوردستان خه‌ڵك به‌شێوه‌یه‌كی گشتیی ئاگاداری ململانێی سیاسی و گرفته‌كانی حوكمڕانیی و نه‌بوونی مووچه و داخستنی په‌رله‌مان و ناشه‌فافییه‌تی نه‌وتی هه‌رێم و به‌قاچاخبردنی نه‌وت و رووداوه‌كان نین! له‌و هه‌واڵ و رووداوانه نزیكن كه په‌یوه‌ندیی راسته‌وخۆی به‌وانه‌وه هه‌یه، بۆنمونه داخستنی سنووری رۆژئاوای كوردستان له‌لایه‌ن حكومه‌تی هه‌رێمی كوردستانه‌وه، یان هاوكاریكردنی رۆژئاوای كوردستان له‌لایه‌ن خه‌ڵك یان حزبه‌كانی هه‌رێمی كوردستانه‌وه.\nئه‌و شه‌وه به‌دیار ئاگردانی زستانی سارده‌وه گفتوگۆی زۆرمانكرد. له‌هه‌موو ماڵێك زۆپایه‌كی نه‌وتی یان گازۆیل هه‌یه و به‌لوله دوكه‌ڵه‌كه‌ى ده‌چێته ده‌ره‌وه. له‌باشووری كوردستان به‌وجۆره زۆپایه ده‌ڵێن زۆپای سوری. كه ئه‌مبارێك نه‌وته و دڵۆپ دڵۆپ گاز یان نه‌وته‌كه ده‌رژێته سه‌ر به‌ردێكی تایبه‌ت له‌ناو لوله‌یه‌ك و ئاگرێكی به‌رده‌وامیی هه‌یه. گاز یان دوكه‌ڵه‌كه‌یشی به لوله‌یه‌ك بۆ سه‌ره‌وه ده‌چێته ده‌ره‌وه، به‌ڵام چڕه دوكه‌ڵی جگه‌ره شێتی كردبووم، هه‌ندێجار ناچار په‌نجه‌ره‌یه‌كم لێوه نزیك بوو ده‌مكرده‌وه، به‌ڵكو هه‌ندێك هه‌وای ده‌ره‌وه بێته ژووره‌وه. هه‌وای ده‌ره‌وه گه‌لێك سارد بوو، بۆیه ده‌بوو زوو دایبخه‌م.\nبه‌هه‌رحاڵ به‌دیار چا خواردن و چه‌ره‌زاته‌وه باسی هه‌رێمی كوردستانم بۆ ده‌كردن، زۆربه‌ى زانیارییه‌كانم بۆ ئه‌وان نوێ بوو، سه‌باره‌ت به‌هه‌ندێ زانیاریی برۆیان ده‌هێنایه‌وه یه‌ك، وه‌ك نالی ده‌ڵێت: وه‌ك شكڵی (لا)! به‌لایانه‌وه سه‌یر بوو، چونكه ئه‌وان به پێچه‌وانه‌وه تێگه‌یشتبوون.\nكاتێك باسی قه‌یرانی دارایی كوردستانم بۆ كردن به‌هۆی بڕینی به‌شه بودجه‌ى هه‌رێم له به‌غداوه، به‌لایانه‌وه سه‌یر بوو، چونكه له‌واقیعی سیاسی و ژیان و حوكمڕانی هه‌رێم باش شاره‌زا نه‌بوون. ئه‌وه‌م بۆ باسكردن كه حكومه‌تی هه‌رێم له 2014 هه‌تا ئێستا گرفتی مووچه‌دانی فه‌رمانبه‌رانی هه‌یه و سه‌ره‌تای ساڵی 2014 هه‌تا ئێستا یان مووچه‌ى چه‌ند مانگێك دابه‌شكردووه یان مووچه‌ى خه‌ڵك بڕاوه‌و به‌نیوه مووچه فه‌رمانبه‌رانی به‌ڕێكردووه! هه‌روه‌ك باسی ئه‌وه‌مكرد كه هه‌رێم له‌به‌ر بێ پلانیی ناتوانێت به‌بێ به‌غدا مووچه‌ى فه‌رمانبه‌ران دابین بكات سه‌رباری ئه‌و نه‌وته‌ى ده‌ینێرێته ده‌ره‌وه.\nزۆریان به‌لاوه سه‌یر بوو كاتێك ده‌مگوت ساڵانه له 2003 تاوه‌كو 2013 پاره‌یه‌كی زۆر هاتۆته هه‌رێم، به‌جۆرێك نزیكه‌ى 7 ساڵ هه‌ر ساڵانه زیاتر له 10 ملیار دۆلار له‌به‌غداوه هاتۆته هه‌رێم و داهاتی ناوخۆی هه‌رێمیش به‌گومرگ و فرۆشتنی نه‌وته‌وه له 5 ملیار دۆلار كه‌متر نه‌بووه، كه‌چی هێشتا نه‌توانراوه وه‌كو پێویست بنیاتی ئابوورییه‌كی به‌هێز و بناغه‌ی ژێرخانێكی حوكمڕانی تۆكمه دابڕێژرێت. بۆیه له‌دوای ریفراندۆم هه‌رێم روبه‌ڕووی دۆخێكی زۆر خراپ بۆوه و ناچار به‌سازش و ده‌ستبه‌رداربوونی به‌شێك له‌و داواكارییانه‌ى بوو كه پێش ریفراندۆم بۆی ده‌چووه سه‌ر، بۆ نموونه 17%ی بودجه‌ى عیراق له‌دوای شكستی ریفراندۆم كرایه نزیكه‌ى له 12%ی بودجه‌ى عیراق و ئه‌ویش به‌نیوه ناچڵی و به‌مه‌رج خه‌رجی ده‌كه‌ن!\nزۆریان به‌لاوه سه‌یر بوو كه حكومه‌تی هه‌رێم ناتوانێت مووچه‌ى فه‌رمانبه‌رانی دابین بكات، چونكه له‌لای ئه‌وان مووچه دواناكه‌وێت و باسێك نییه مشتومڕی له‌سه‌ر بكرێت، چ ئه‌و موچه‌یه‌ى حكومه‌تی سوریا بۆ فه‌رمانبه‌رانی داموده‌زگاكانی ده‌وڵه‌ت دابینی ده‌كات، چ ئه‌و موچه‌یه‌ى رێڤه‌به‌رى خۆسه‌ر بۆ فه‌رمانبه‌رانی دابینی ده‌كات.\nله‌باره‌ى جیاوازیی مووچه‌ى فه‌رمانبه‌رانی هه‌رێمی كوردستانه‌وه هه‌ندێك قسه‌م بۆ كردن بۆ ئه‌وان جێى سه‌رسوڕمان بوو، بۆنمونه له رۆژئاوای كوردستان جیاوازیی نێوان به‌رزترین مووچه و نزمترین مووچه نزیكه‌ى دوو ئه‌وه‌نده‌یه، بۆ نموونه كه‌مترین مووچه‌ی رێڤه‌به‌رى خۆسه‌ر ئه‌وه‌ى پێانگوتم نزیكه‌ى 90 هه‌زار لیره‌یه‌ك بوو، به‌رزترینیشی ده‌گه‌یشته 170 هه‌زارێك، واته له‌نێوان 85 دۆلارێك بۆ نزیكه‌ى 150 دۆلارێك، كه‌چی له‌باشوری كوردستان مووچه‌ى فه‌رمانبه‌رى باڵا هه‌یه به‌ده‌رماڵه‌وه ده‌گاته 10 هه‌زار دۆلار، به‌ڵام فه‌رمانبه‌ریش هه‌یه مووچه‌كه‌ى نزیكه‌ى 335 دۆلارێكه! واته جیاوازییه‌كه 30 جار زیاتره.\nبه‌دڵنیاییه‌وه پێشكه‌وتنه‌كانی كوردستان به‌راورد ناكرێت به باشوری عیراق و ناوچه‌كانی دیكه زۆر پێشكه‌وتوتره، به‌ڵام ئه‌و پێشكه‌وتنانه‌ى هاتوونه‌ته‌دی به‌راورد به‌و پاره‌یه‌ى هاتۆته كوردستان له‌ماوه‌ى لانیكه‌م 17 ساڵی رابردوودا، به‌دڵنیاییه‌وه ده‌بوو زۆر پێشكه‌وتوترو ئاوه‌دانتر بێت. به‌واتایه‌كی دیكه ده‌بوو پێشكه‌وتنی كوردستان زۆر له‌وه زیاتر بێت كه ئێستا ده‌بینرێت، چونكه ساڵانه نزیكه‌ى 15 ملیار دۆلار داهاتی حكومه‌تی هه‌رێم بووه، كه‌وایه ده‌بوو كوردستان زیاتر ئاوه‌دان بوایه و ژێرخانێكی ئابووریی زۆر به‌هێزی هه‌بوایه به‌جۆرێك ببوایه‌ته له‌مپه‌رێكی به‌هێزو هۆكارێكی به‌هێز بۆ قۆناغێكی دیكه له رێگای رزگاریی نیشتیمانی، به‌تایبه‌تی له‌دواى ریفراندۆم ده‌ركه‌وت كه ئه‌و ئابوورییه‌ى هه‌یه كارتێك نییه به‌ده‌ستی حكومه‌تی هه‌رێمه‌وه تا خۆی راگرێت و له‌به‌رامبه‌ر گوشاره‌كانی ناوخۆ و وڵاتانی هه‌رێمه‌كه. تاكه هۆكارى سه‌ره‌كی ئه‌و خراپییه‌ى باسی ده‌كه‌ین، بوونی گه‌نده‌ڵی و خراپ به‌كارهێنانی ده‌سه‌ڵات بووه له‌لایه‌ن حزب و به‌شێك له حوكمڕانانه‌وه.


Забур 14 CARS - زەبوورەکان 14 KSS\nبۆ سەرۆکی کۆمەڵی مۆسیقاژەنان، زەبوورێکی داود.\n1گێل14:1 لە عیبری مەبەستی لە کەسی بەدڕەوشتە. لە دڵی خۆیدا دەڵێت: «خودا نییە.»\nئەوانە گەندەڵن و کردەوەکانیان پیسە،\n2یەزدان لە ئاسمانەوە سەیری ئادەمیزاد دەکات،\nتاکو بزانێت کەس هەیە تێگەیشتوو بێت،\nکەس هەیە ڕوو لە خودا بکات.\n3هەموو ڕوویان وەرگێڕا،\n4ئایا هەموو گوناهباران فێر نەبن؟\nئەوانەی لە یەزدان ناپاڕێنەوە.\n5لەوێ ترسێکی گەورەیان لێ نیشت،\nچونکە خودا لەناو کۆڕی ڕاستودروستان ئامادەیە.\n6ئێوەی گوناهبار سووکایەتی بە پلانی هەژاران دەکەن،\nبەڵام یەزدان پەناگای ئەوانە.\n7با ڕزگاریی ئیسرائیل لە سییۆنەوە14:7 مەبەست لە شاری سییۆنە لە ئۆرشەلیم کە خودا بەڵێنی داوە لەوێ نیشتەجێ دەبێ. دەربکەوێت!\nکاتێک یەزدان گەلەکەی خۆی لە ڕاپێچکراوی دەگەڕێنێتەوە،\nKSS : زەبوورەکان 14


ڕابەری بێلاڕوس دەڵێت دورگەی کرێمیا بەشێوەیەکی یاسایی سەر بە ڕوسیایە\nدەزگای هەواڵی ئار ئای ئەی ئاماژەی بەوەدا ڕابەری بێلاڕوس ئالیکساندەر لوکاشینکۆ دەڵێت نیمچە دورگەی کرێمیا کە ڕوسیا لە ساڵی 2014 دا لەژێر دەستی ئۆکرانیادا دەریهێنا، بەشێوەیەکی یاسایی نیمچە دورگەیەکی ڕوسیە.\nئەم لێدوانەی لوکاشینکۆ پێچەوانەی هەڵوێستەکانی پێشوویەتی سەبارەت بە نیمچە دورگەکە، بێلاڕوس هاوپەیمانێکی نزیکی ڕوسیایە، بەڵام دوای ئەوەی ڕوسیا نیمچە دورگەکەی لەخۆگرت، لوکاشینکۆ دانی نەنا بە نیمچە دورگەکەدا وەکو ناوچەیەکی ڕوسیا. لەخۆگرتنی نیمچە دورگەی کرێمیا لەلایەن ڕوسیاوە بووە هۆی ئەوەی وڵاتانی ڕۆژئاوا سزا بەسەر ڕوسیادا بسەپێنن.\nزۆرینەی وڵاتانی جیهان هێشتا نیمچە دورگەی کرێمیا بە ناوچەیەکی ئۆکرانیا دەناسێنن، ئۆکرانیاش نیمچە دورگەکەی دەوێتەوە.\nدەزگای هەواڵی ئاڕ ئای ئەی لە زاری لوکاشینکۆوە بڵاویکردەوە " کرێمیا بەشێوەیەکی نافەڕمی ڕوسییە. دوای ڕیفراندۆمەکە کرێمیا بە فەڕمی بوو بە ناوچەیەکی ڕوسی." لوکاشینکۆ ئاماژەی بە دەنگدانەکەی ساڵی 2014 کرد کە ڕوسیا وەکو بەشێک لە لەخۆگرتنی نیمچە دورگەکە ئەنجامیدا، دەنگدانەکە لەلایەن ئۆکرانیا و ڕۆژئاواوە ڕەت کرایەوە.\nلوکاشینکۆ وتی هەر سەردانێکی خۆی بۆ نیمچە دورگەی کرێمیا ئاماژەیەک دەبێت بۆ ئەوەی بێلاڕوس دان دەنێت بە کرێمیادا وەکو بەشێک لە ڕوسیا، ئەوەشی خستەڕوو چاوەڕێی بانگهێشتی ڕوسیا دەکات تاوەکو سەردانی نیمچە دورگەکە بکات.\nسەرەڕای پەیوەندییە نزیکەکانی لەگەڵ ڕوسیادا، بێلاڕوس لە ساڵی 2014 دا دوای ئەوەی ڕوسیا نیمچە دورگەکەی لەخۆگرت، هەڵوێستێکی بێلایەنەی هەبوو لەسەر ئەو بابەتە، هەروەها سەبارەت بە ململانێکانی ڕۆژهەڵاتی ئۆکرانیاش لەنێوان هێزەکانی ئۆکرانیا و جیاخوازەکاندا کە لەلایەن ڕوسیاوە پشتیوانیان لێدەکرێت، بێلایەنی هەڵبژارد.


وەزارەتی خوێندنی باڵا ڕێنمایی خوێندنی دبلۆمی باڵای یەک ساڵەی ئەکادیمی بڵاودەکاتەوە\n04:29 - 30/10/2019\nوەزارەتی خوێندنی باڵا و توێژینەوەی زانستی حکومەتی هەرێمی کوردستان، ڕێنمایی خوێندنی دبلۆمی باڵای یەک ساڵەی ئەکادیمی لە زانکۆ حکومییەکانی هەرێمی کوردستان بۆ ساڵی (٢٠١٩-٢٠٢٠) بەئیمزای د. ئارام محمد قادر وەزیری خوێندنی باڵا و توێژینەوەی زانستی بڵاوکردەوە.\nلەو بارەیەوە عەباس ئەکرەم وتەبێژی وەزارەتی خوێندنی باڵا و توێژینەوەی زانستی لە لێدوانێکدا بە ماڵپەڕی فەرمی وەزارەتەکەی ڕاگەیاند: لەپێناو ڕەخساندنی دەرفەتی زیاتر بۆ خوزایارانی خوێندنی باڵا بەتایبەت ئەو خوازیارانەی کۆنمرەیان لە (%٦٠) کەمترەو لەسەر ڕاسپاردەی وەزیری خوێندنی باڵاو توێژینەوەی زانستی، ئەنجومەنی وەزارەت بڕیاری کردنەوەی دبلۆمی باڵای یەک ساڵەی ئەکادیمی لە زانکۆ حکومییەکانی هەرێمی کوردستان بۆ ساڵی خوێندنی (٢٠١٩-٢٠٢٠) پەسەندکرد، بۆ ئەو مەبەستە بە ئیمزای د.ئارام محەمەد قادر وەزیری خوێندنی باڵا و توێژینەوەی زانستی ڕێنمایی ژماره (7)ی ساڵی (2019) بە ژمارە (17771) لە ڕێکەوتی (28/10/2019) ئاراستەی سەرجەم زانکۆکان کرا.\nلەبارەی مەرج و ڕێنماییەکانی پێشکەشکردن، وتەبێژی وەزارەتی خوێندنی باڵا و توێژینەوەی زانستی ڕایگەیاند: تێکرای نمرە (معدل)ی بەکالۆریۆسی پێشکەشکار ڕەچاوناکرێت بۆ پێشکەشکردن، واتە هەر پێشکەشکارێک تێکڕای نمرە (معدل)ی (٥٠%) بێت ئەوا مافی هەیە پێشکەشی ئەم جۆرە خوێندنە بکات، وتیشی: مەرجی توانستی زمانی ئینگلیزی لە لایەن لیژنەی زانستی ئەو بەشە دادەنرێت کە ئەم جۆرە خوێندنە دەکاتەوە، بە مەرجێک لەلایەن ئەنجومەنی کۆلێژ و ئەنجومەنی زانکۆ پەسەند بکرێـت و دواتر پێویسته ڕه‌زامه‌ندی وه‌زاره‌ت سه‌باره‌ت به مەرجی ئاستی توانستی زمانی ئینگلیزی وه‌ربگیردرێت، هەروەها نابێت تەمەنی پێشکەشکار لە (40 ساڵ) زیاتر بێت.\nسەبارەت بە ماوه‌ی کۆرسەکانی خوێندن و بڕوانامە، عەباس ئەکرەم وتی: ماوه‌ی هه‌ر كۆرسێك بریتی ده‌بێت له (15) پانزه هه‌فته به تاقیكردنه‌وه‌كانیشه‌وه، بڕوانامەی خوێندنی دبلۆمی باڵای یەک ساڵەی ئەکادیمی بەکاردێت بۆ مەبەستی بەرزکردنەوەی نمرە (تحسین معدل)ی بەکالۆریۆس تاکو دواتر پێشكه‌شكار بتوانێت پێشکەشی خوێندنی باڵا/ماستەر بکات كه رێژه‌ی (60%)ی كۆنمره‌ی دبلۆمی باڵای یەک ساڵەی ئەکادیمی و (40%)ی كۆنمره‌ی به‌كالۆریۆس كۆده‌كرێنه‌وه‌و ده‌بێته نمره‌ی پێشكه‌شكردن بۆ خوێندنی باڵا/ماسته‌ر.\nلە هەرێم 735 تووشبووی نوێ بە كۆرۆنا راگەیەنرا\nهۆڵە وەرزشییەكانی خانەقین كرانەوە\nلیژنەی بەدواداچوونی پڕۆژە تایبەتەكان لە ئەنجومەنی وەزیران، ستایشی كارەكانی قەیوان گروپ دەکات\nلەهەڵەبجە پرۆسەی خوێندن دەستیپێكرد\nشكست بە هەوڵی بەشدارینەكردنی كەركوك لە هەڵبژاردنەكانی عیراق هێنراوە\nئەمریكاو یۆنان لەسەر چەند پرۆژەیەكی هاوبەشی نەوت و غاز رێك دەكەون\nروسیا هۆشداری لە مەترسیەكانی كۆرۆنا بۆسەر كەرتی نەوت دەدات\nبەهۆی دابەزینی بەهای تمەنەوە نرخی كاڵاكان لەئێران زیاتر گرانبووە\nعیراق تۆڕی كارەبای نیشتمانی بە ئوردنەوە دەبەستێتەوە\nوەزارەتی دارایی عیراق داوای وەرگرتنی قەرزی ناوخۆیی دەكات\nسۆمۆ: هەرێمی كوردستان پابەندی كەمكردنەوەی بەرهەمی نەوت نەبووە\nبەهۆی وەرگەڕانی ئۆتۆمبێلێك لەسەر رێگەی رانیە - سلێمانی چوار هاووڵاتی برینداربوون.\nخوێندكاران وەك ساڵانی رابردوو ئامادەكارییان بۆساڵی نوێی خوێندن نەكردووە\nبەشیك لە دارو درەختەكانی كۆیە وشك بوون


پارێزگار و سەرۆکی دادگای تێهەڵچونەوەی ناوچەی سلێمانی تاوتوێی دانانی میکانیزمێکیان کرد بۆ گواستنەوەی ئەو فەرمانبەرانەی کە لە فەرمانگەکانی ترن و پێویستی زۆریان پێیان نییە بۆ ناو دادگا.\nدادگای سلێمانی لە ڕاگەیەنراوێکدا دەڵێت، ئەمڕۆ سێشەممە، 24ی ئابی 2021، دادوەر جاسم جزاء جافر هەورامی، سەرۆکی دادگای تێهەڵچونەوەی ناوچەی سلێمانی سەردانی پارێزگای سلێمانی کرد و لەگەڵ هەڤاڵ ئەبوبەکر، پارێزگاری سلێمانی و لەیلا عومەر عەلیی جێگیریدا کۆبووەوە.\nبەپێی ڕاگەیەنراوەکە، باس لە کێشەو گرفتەکانی فەرمانگەکان و کەمیی ژمارەی فەرمانبەر کرا لەناو دادگاکان، سەرۆکی دادگا پێشنیاریکرد میکانیزمێک دابنرێت بۆ گواستنەوەی ئەو فەرمانبەرانەی کە لە فەرمانگەکانی ترن و پێویستی زۆریان پێیان نییە و پسپۆڕیەکانیان لەگەڵ ئەو پسپۆڕیانە دەگونجێت کە دادگا پێویستی پێیانە، بەوپێیەی چەند ساڵێكە دامەزراندن راگیراوە و دادگاكان پێویستییەكی زۆریان بە فەرمانبەر هەیە لە چەند بواێكی جیاوازدا.\nڕاشیگەیاندووە کە "پارێزگاری سلێمانیش هەموو هاوکاری و هەماهەنگییەکی دەربڕی کە ببێتە مایەی خزمەتکردن بە دەسەڵاتی دادوەری و دادگاكانی ئەم دەڤەرە، كە ئەبێتە مایەی زیاتر خزمەتکردنی هاووڵاتیان و خێراتر بەڕێوەچوونی ئیش و کار و مامەڵەکانیان."\nدوێنێ دووشەممە، 23ی ئابی 2021، قوباد تاڵەبانى، جێگرى سەرۆکى حکومەتى هەرێم ڕایگەیاند، قۆناغی داهاتووی بایۆمەتری سەرلەنوێ دابەشكردنەوەی فەرمانبەرانە بەسەر فەرمانگەكاندا.\nچارەسەرێكی بەردەست و ئاسان بۆ قژ وەرین ئاشكرا كرا\n2021.09.07 - 22:29


21 January 2021 19:54\nپەیاماکورد – کاتێک لە جوگرافیای کوردستاندا هەر شتێک روودەدات و 'بارزانییەکان' بە هۆکاری سەرەکی دادەنرێن و ئەمە بووەتە نەریت کە بابەتێکە لە زۆر رەهەندەوە شایستەی ئەوەیە بگەیەنرێتە هیدایەت. لە سیاسەتی خۆجێییەوە بۆ سیاسەتی ناوچەیی، لە پەرلەمانەکانی ئەوروپاوە تاوەکو گرووپەکانی پەیوەندییەکان لەسەر تۆڕێک، وەک بڵێی لە شێوەی سیستمێک 'بارزانییەکان و پارتی' لە هەموو بابەتەکان بە بەرپرسیار دەزانن، بەتایبەتی پەکەکە و ئەو کەسانەی بە فەلسەفەی ئاپۆ پڕچەککراون ئەمە بۆخۆیان زۆر بە پێویست دەزانن.\nئەم دۆخە بەتایبەتی فەلسەفەی ئاپۆچیی کردووەتە ئایدۆلۆژیایەکی دۆگماتیک و بۆ ئەو کەسانەی بەم شێوازە کاردەکەن وەک یەکێک لە پیرۆزترین ئەرکەکان دەبینرێت. نموونەی زۆرمان لەم نزیکانەدا لە نووسین هەن.\n''ئەگەرچی ناوەکانیش گۆڕابن سیستم لەسەر هەمان پرۆگرام بەرەوپێش دەبرێت''\nبۆ نموونە کاتێک ئاڵدار خەلیل لە چەند رۆژی رابردوودا بە پێشمەرگەی گوت 'چەتە' لەمە بەدەر نییە. چونکە ئەگوێرەی ئەو بەئامانجگرتنەی ئەوان پێشمەرگە هێزێک نییە، بەڵکو هێزی سەر بە بارزانییەکانە، تەنانەت میلیشیای ئەوانە. بەڵام ئەمە هەڵەیە. چونکە پێشمەرگە هێزێکی پشتیوانیکراوە لەلایەن ناتۆ، هەروەها لەلایەن هێزە هاوپەیمانەکانەوە راهێنانی پێکراوە و لەلایەن ئەوروپاوە پڕچەککراوە. راستیی کارەکە ئەمەیە.\nنموونەیەکی دیکە؛ ئەندامی کۆنسەی هاوسەرۆکایەتیی پارتی یەکێتیی دیموکرات (پەیەدە) ساڵح موسلیم لە رێکەوتی 19.12.2020 لە رێپۆرتاژێکدا گوزارشتی 'گەمارۆدەری رۆژئاوا'ی بۆ پێشمەرگەکانی رۆژ، شتێکی پەنهانە. بۆی هەیە زۆرێک لە ئێمە پەی بەو وشانە نەبات کە لە سیاسەتدا بەکاردێت، بەڵام سیاسەت لە هەمان کاتدا دیسیپلینێکی شاراوەیە بە وشەکان.\nبەکارهێنانی گوزارشتی 'گەمارۆ' بۆ 'پێشمەرگەکانی رۆژ' کە بە تەواوەتی لە رۆژئاواییەکان پێکدێن لەلایەن ساڵح موسلیمی رۆژئاواییەوە، هەوڵی خستنە جووڵەی کوتلەی خۆیەتی دژی پێشمەرگە و پارتی و ناساندنی ئەوانە بە شێوەیەکی جیاواز.\nموسلیم لە هەمان رێپۆرتاژدا لەبارەی سەرۆکوەزیرانی هەرێمی کوردستان مەسروور بارزانی گوتی:"کەسێکی وەکو مەسروور بارزانییان بە سەر کوردانەوە کردە بەڵا. بەردەوام زمانی بەسەر رۆژئاوادا درێژ دەکات"، ئەوەبوو ئەم گوتانەی لەلایەن شەقامی کوردییەوە کاردانەوەی هەبوو.\nپێویستە ئەمە بزانرێت کە مەسروور بارزانی یەکێکە لەوانەی رەخنە لەو بەناو کوردانە دەگرێت کە لە رۆژئاوا نیشتەجێبوونە و مافی کوردان زەوت دەکەن، نەک رەخنە لە رۆژئاوا بگرێت. لەکاتێکدا لەوەتەی هاتووەتە سەر ئەرک، بە بەڵگەوە دیارە کە چیی بۆ کوردستان کردووە.\n''بوێریی ئەمە لەکوێوە دێت کە بە پێشمەرگە بگوترێت میلیشیاکانی پارتی دیموکراتی کوردستان؟"\nبا بێینە سەر ئەو وردەکارییەی کە زیاترین پێویستی بە لێپرسینەوە و بەرپەرچدانەوە هەیە. گوتەکانی پەرلەمانتاری پارتی چەپی ئەڵمانی و پشتیوانی پەڕگیرانەی پەکەکە سەڤیم داغدەلەن، لەبارەی پێشمەرگە و بارزانییەکان بە شێوەیەک قەبووڵنەکراوە کە زمانە نەفرەتکارییەکە بە لایەک، کین و تووڕەیی بە زمانێکی جەستەییەوە دەرکەوتبوو.\nداغدەلەن تشرینی یەکەمی رابردوو لە پەرلەمانی ئەڵمانیادا لەو گوتارەی لەبارەی هێرشەکەی داعش لە شاری نیسی فەرەنسی قسەیکرد و بابەتەکەی لە ئەردۆغان و شنگالەوە، لەوێشەوە بە بارزانی و پێشمەرگەوە لکاند کە ئەمە تابڵێن مایەی بیرکردنەوەیە.\nداغدەلەن لە گوتارەکەیدا ئاماژەیکرد:"با ئەو سەردەمەمان بیر بێتەوە کاتێک ساڵی 2014 دەوڵەتی ئیسلامی لە باکووری عێراق (باشوور) سنجاری (شنگال) داگیرکرد. لەکاتێکدا دەوڵەتی ئیسلامی لە سنجار نزیکبووەوە و میلیشیاکانی پارتی دیموکراتی کوردستان ناوچەکەیان جێهێشت، جەنگاوەرە بوێرەکانی یەپەگە دەیان ئێزدیان لە کۆمەڵکوژی رزگار کرد. بەڵام ئێستا رێککەوتننامەیەک لە نێوان حکومەتی عێراق و عەشیرەتی بارزانی بە ئامانجی دەرکردنی ئەو هێزە واژۆکرا کە پێشی لە کۆمەڵکوژیی ئێزدییەکان گرت. ئەردۆغان کە خۆشی هانی ئەم رێککەوتننامەیە دەدات، هەر لەڕێی ئەم رێککەوتننامەیەوە هەڕەشەی هێرشی فراوانتر بۆ سەر کوردانی عێراق و سووریا دەکات. پێموابێت ئێوە پشتیوانی لەمە ناکەن بەڕێزان خانمان".\nکاتێک داعش هێرشی کردە سەر خاکی کوردستان و بەشێکی گرنگی خاکەکەی خستبووە ژێر هەڕەشە، وڵاتانی وەکو ئەڵمانیا بڕیاری کۆمەکی چەکیان بۆ پێشمەرگە لە دژی داعش دەرکرد. داغدەلەن و کەسانی هاوئاوازی ئەو دژایەتیی ئەو بڕیارەی حکومەتی ئەڵمانیایان کرد و لەبەردەم پەرلەمانی ئەڵمانیا لە شێوەی چەند گرووپێک هوتافی 'نا بۆ هاوکاریی چەک بۆ پێسمەرگە'یان دەگوتەوە و بڕیارەکەی حکومەتی ئەڵمانیایان پرۆتێستۆ کرد.\nزۆر جێی سەرنجە هاوسەرۆکی پێشووی پارتی سەوز و پەرلەمانتاری ئەڵمانیا جەم ئۆزدەمیر کە تورکە، بەرامبەر ئەو گوتانەی داغدەلەن گوتی:"باشە ئەڵمانیا چەک بە پێشمەرگە نەدات و چاوەڕێ بکات ئەوان لەسەر گۆڕەپانی زۆرانبازی لەگەڵ داعش شەڕ بکەن؟"\n''ئەو زمانانەی قسەیان پێدەکرێت هیچ جیاوازییەکیان نییە''\nئەوەی داغدەلەن گوتی کە بریتی بوو لە 'میلیشیاکانی پارتی دیموکراتی کوردستان' لەگەڵ ئاڵدار خەلیل کە بە پێشمەرگەی رۆژی گوت 'چەتە' هەروەها گوزارشتی 'رۆژئاوایان گەمارۆداوە' لەلایەن ساڵح موسلیم، هیچ جیاوازییەکیان نییە. ئەو پێشمەرگەیەی داغدەلەن پێیگوتن میلیشیا، جەنگاوەرانی ئازای وڵاتێک و گەلێکن، هێزی ئاسایشی گەلێکن. جگە لەوە ئەو پێشمەرگانەی بە میلیشیا ناویان دەبات، ئەو هێزە کوردییەن کاتێک یەپەگە لە کۆبانێ کەوت، بە هانایەوە چوون.\nئەو کەسە کە دەستەواژەی 'عەشیرەتی بارزانی' بەکاردەهێنێت، رەنگە لەبارەی پەیوەندیی دیپلۆماسیی بارزانییەکان پەی بەو تۆڕە پەیوەندییانە نەبردبێت کە بۆ کۆشکی سپی، کریملین، پەرلەمانی فیدراڵیی ئەڵمانیا، و پەرلەمانی شانشینی بەریتانی درێژبووەتەوە، یانیش قەبووڵکردنی ئەم نوێنەرایەتییەی کوردەکانی لا سەختە.\nداغدەلەنی پارتی چەپ کە تەنانەت لە بەردگرتنە رێککەوتننامەی شنگالیش پاشناکەوێت بانگەشە دەکات و دەڵێت:" ئێستا رێککەوتننامەیەک لە نێوان حکومەتی عێراق و عەشیرەتی بارزانی بە ئامانجی دەرکردنی ئەو هێزە واژۆکرا و ئەردۆغانیش هانی ئەمە دەدات". ئەمە لەکاتێکدایە رێککەوتننامەی شنگال ئامانجی دەرکردنی کەس لە ناوچەکە ناکات. بە پێچەوانەوە ئامانجی کۆتاییهێنانە بە هەژموونی سەخیفانە و گەڕاندنەوەی خەڵکی ناوچەکەیە بۆ سەر زێدی خۆیان.\nدەکرێ کەسانێک تازە گوێیان لەو گوتانەی سەڤیم داغدەلەن ببێت، بەڵام کەسی ناوبراو لە هەمان کاتدا لە هەموو ئەو پرۆگرامە تەلەڤزیۆنانەش کە بەشداری تێدا دەکردن، قسەگەلێکی لەبارەی مەسعود بارزانی دەکردن کە نایەنە باسکردن، ئەو کەسە ببووە وەستا لە رشانەوەی رق و کینە.\nپەکەکە، سیستمی 'بە دوژمن بینینی پارتی و پێشمەرگە' لەڕێی کەسانی جیاوازەوە بە هەمان شێوە بەرەوپێش دەبات و ئەمەی کردووەتە پرۆگرامێک.\n''نابێت لەبیر بکرێت لە سیاسەتدا خراپ نیشاندانی لایەنێک یان هێزێک، نابێتە هۆی خراپبوون و بێ بەهابوونی ئەوان. رێک بە پێچەوانەوە، سەرەتا زەمینەسازی دەکات بۆ پیسکردنی دەستی ئەو کەسانەی قوڕ بۆ ئەو لایەن و هێزانە هەڵدەدەن".\nکرد عێراق بارزانییەکان یەکێک


زمان وەک کۆڵەکەی شوناسی هەرنەتەوەیەک لەدێر زەمانەوە گرینگی و بایەخی خۆی هەبووەو تا هاتووە ئەم بایەخە زیاتر دەبێ.\nچوون نەتەوەی بێ زمان ناتوانێ بەرهەمی نووسراوی تایبەت بە خۆی هەبێ و کلتووری خۆی دەوڵەمەند بکات.\nبەقەولی گاندی"کەسێ کە زمان و ئەدەبی خۆی نەوێندبێ، مێژووی خۆی نازانێ، کەسێ مێژووی خۆی نەزانێ داهاتوویەک لێڵ و ناڕوونی دەبێت"\nزۆر بوونی زمانە جۆراوجۆرەکان لە ژیانی مرۆڤایەتی بووەتە راستیەک و ناسین و ئاڵووێری کلتووری، سیاسی، کۆمەڵایەتی و ئابووری لە رێگای زمان و لێک تێگەیشتن لە یەکتر بەڕێوە دەجێت.\nزمان وەک یەکەمین کەرەستەی پێوەندی مرۆڤ هەر لە منداڵیەوە لەدایکەوە بۆ منداڵ و لە قوتابخانەوە بۆ قۆناغی دواتر لە راستیدا شووناسێک دەبەخشێت بە مرۆڤ کە،لەگەڵیدا پێ دەگرێ و گەورەدەبێ و دەبێتە بەشێک لە کلتووری کە تا کۆتایی ژیان لەگەڵیا دەژی..\nخوێندن بە زمانی دایکی یەک لەو خاڵە گرینگانەیە کە دەبێتە پردی پێوەندی مرۆڤ و زانست. بە پێی لێکۆڵینە زانستییەکان لە زۆربەی وڵاتانی جیهان ئەم راستیە خۆی نواندووە کە خوێندن بە زمانی دایکی بۆ منداڵ دەبێتە هۆکاری ئەوەیکە زووتر و هاسانترفێری زانست ببن و لەگەڵ چەمک و دەستەواژە زانستیەکان ئاشنا بن و زۆرتریش لە بیر و زێهنی مرۆڤدا دەمێننەوە.\nکورد بەدرێژایی دەسەڵاتە ناوەندگەراکان هەمیشە بێبەشکراوە لە خوێندن بە زمانی دایکی و لە یاسای بنەڕەتی رژیمیشدا ئەسڵی پازدە دیاری کراوە بەڵام تابە ئەمڕۆ ڕێگری کراوە لە جێبەجێکردنی و پێشی پێگیراوە.\nلەسەروبەندی جیهانی گلۆبال و ئینفۆرمەیشێنێ سەردەم کە هەمو زمانەکان کەوتوونەتە ژێر کاریگەری هەوڵدان بۆ پاراستنی زمانی چەند هێندەی پێشووتر زیاد کردووە.\nلەپاڵ ئەم هەلومەرجە جیهانیەی کە هاتووەتە پێش و بە پێی ئامارەکانی یۆنێسکۆ تا ئێستا زیاتر لە شەش هەزار زمان، زاراوە و بن زاراوە بەرەو فەوتان رۆشتوون.\nئێمەی کورد لەهەلومەرجێکی هەستیار و تایبەتیتردا قەرارمان گرتووە.\nدەوڵەتانی داگیرکەری کوردستان بەهەمو شێوازێکی کلتووری هەوڵی ئاسیمیلەی زمان، کلتوور، داب و نەریتە ڕەسەنەکانی ئێمەی کوردن و لەم بوارەدا زۆرترین هاودەنگیان هەبووە بۆ لەناوبردنی زمانمان.\nلەتاران و باقی شارەکانی دیکە ئەو تابلۆو شەقامانەی وا بەناوی کوردیەوە ناو نرابوون قەدەغە کران.\nکتێبە دەرسیەکان لەسەرەتاییەوە تا دواتر بەزمانی باڵادەست و جۆرێک شۆڤێنیزمی تێدا ڕەچاو کراوەو فەرهەنگستانی زمانی فارسی کە حەداد عادڵ بەڕێوەی دەبات بەشێکی زۆری ئەو سیاسەتە ئاسیمیلەیە لەئەستۆیەو ساڵانە سەدان میلیارد تمەن پارەی بۆ تەرخان دەکرێ و ناوەندگەڵی وەک وەزارەتی فێرکروون و بارهێنان و سازمانی تەبلیغاتی ئیسلامی و ناوەندی دەنگ و ڕەنگی رژیم و لە سەردەمی سۆشیال میدیایش سەدان پەیج و لاپەڕەی جوۆراوجۆریان بۆ پێک هێناوە.\nرژیم لە زمان و کلتوور و ئایین و مەزهەبە جیاوازاکان وەک ئامرازێک بۆ سەرکووتی نەتەوەکان و لەهەمان کاتدا نانەوەی بشێوی و ناکۆکی و وەک سیاسەتی کۆنی بریتانیای کەبیر (تفرقە بینداز و حکومت کن) کەڵکی وەرگرتووە و تا ئەمڕۆ وەک سیاسەتێکی نەگۆڕ پێڕەوی کردووەو ناوەندە میدیاییەکانی رژیمیش، سێلبریتیە حکومیەکانیش هاودەنگ و جێبەجێکاری ئەو پڕۆژانە بوون.\nسووکایەتی بە زمان و کلتووری کورد، ئازەری، عەرەب و بەلووچەکان مانگانە لە لایەن رژیم و میدیاکانیەوە دێتە ئاراوەو ئەو جۆر و شێوازە لەڕوانین بەرانبەر بەنەتەوە نافارسەکان بە شێوەی سیستماتیک دێنە بەرهەم.\nکۆمەڵە لە ساڵی 62ی هەتاوی لەسەروبەندێکدا زۆربەی شارو ناوچەکانی ژێردەسەڵاتی لە لایەن رژیمەوە داگیر کرابوون غافڵ نەبوو لە پاراستنی زمان و کلتووری خەڵکی کوردستان و بە درووشمی" بەزانین دەتوانین بگۆڕین جیهان" و پێک هێنانی ناوەندی ئاموزش و فێرکاری هەوڵەکانی خۆی لەپاڵ خەبات و بەرگری سەپێنراوی چەکداری بەسەریدا توانی کتێبی ئەلف و بێی کوردی چاپ و بڵاو بکاتەوە.\nمامۆستایانی پێشمەرگەی خۆبەخشی شۆڕشگێڕی ئەو سەردەمە دەست بە وانە وتنەوەی زمانی کوردی بدەن.\nکۆمەڵە بەپێی ئەوەی لە داوێنی توێژێکی خوێندەوار و کلتووری هاتبووە گۆڕەپانی سیاسی بەدەرک کردن بەو راستیە کە کورد بە زانست و خوێندنەوە دەتوانێ رزگاری ببێت و تەنیا چیاکان دۆستی نین هەوڵی بەکلتوورکردنی خوێندن و خوێندنەوەی دەداو لەناو هەر کۆڵەپشتیەکی پێشمەرگەدا لەپاڵ پێداویستیەکانی دیکەدا کتێبک دەبینرا.\nبە لەبەرچاوکرتنی ئەم دۆخە هەستیارە کە ئێمەی کورد تێیدا بەسەر دەبەین دەبێ بە باشترین شێوە لە پاڵ مەترسیەکان کەڵک وەربگرین لە میدیا و ئەو کەرەستانەی کە لەبەردەستە لە پێناو پاراستنی زمان و شووناسی نەتەوەییمان.\nنابێ تەنیا بە شێوەیەکی بەرگریکارانە مامەڵە بکەین و ئاجێندای خۆمان دەبێ بگۆڕین بەرەو هێرشێک کەنەتەوەی باڵادەست نەتوانن هەوڵی ئاسیمیلەی خۆان لە سەرمان چڕتر بکات. ئەرکی دایکان و باوکان، مامۆستایان و شارەزایانی زمانی کوردی و بەڕێوەبەرای تۆڕە کۆمەڵایەتییان ئەوەیە کە هەوڵەکانیان لە پێناو فێرکردنی منداڵانیان بە زمانی کوردی و هاوکاتیش بەرپەرچی هەرچەشنە هەوڵێکی دوژمنکارانەی رژیم بدەن و پاراستنی زمان و کلتووری خۆمان وەک ئەرکێکی سیاسی و نەتەوەیی وەک ئەسڵێکی نەگۆڕ لەژیاندا پێڕەو بکرێت.


شه‌قلوجه!! ... نه‌جمه‌دین شێخ بزێنی - سوید\nزۆردڵنیام له‌وه‌ی، خوینه‌رانی به‌ڕیز، سه‌ریان له‌و ووشه نه‌بیستراوه سوڕ ئه‌مێنێت، دیاره ئاگاداری ئه‌وه نین، ئه‌و ووشه‌یه خه‌ریکه ببێته نازناوی شارۆچکه‌یێ له‌شارۆچکه پیرۆزه‌کانی تری کوردستان، به‌شێوازێکی تری تازه مۆدێرنه‌ی به‌عه‌ره‌ب کردن، که‌شارۆچکه‌ی ڕه‌نگینی جوان و گه‌شتیاری شه‌قڵاوه‌یه!!.\nله‌به‌رواری: 3-1-2015. کاژێڕ 10، 5به‌کاتی هه‌ولێر پایته‌ختی کوردستان. ئاژانسی ڕوداونێت، به‌رنامه‌یه‌ی په‌یامنێرێکی خۆی به‌ڵاو کرده‌وه، که‌سه‌ردانی شارۆچکه‌ی گه‌شت و گوزاری شه‌قڵاوه‌ی کردبو. ئه‌و په‌یامنێره به‌ڕیزه، به‌ڕاستی به‌شێوازێکی زۆر سه‌رکه‌وتووانه‌و به‌جێ، له‌ناوشه‌قام و گه‌ڕه‌که‌کاندا ئه‌گه‌ڕا چاوپیکه‌وتنی له‌گه‌ڵ دانیشتوان و مێواناندا ئه‌نجام ئه‌دا.\nئه‌وه‌ی جێگه‌ی سه‌رسوڕمان بو، له‌سه‌ره‌تاوه تابلۆیه‌کی هه‌ڵواسراوی به‌عامودێکی کاره‌باوه بینی له‌شه‌قامی سه‌ره‌کی ناو بازاڕه‌که‌دا نوسرابو(شه‌قلوجه) به‌واتای ناوی تازه‌ی شه‌قڵاوه، که‌وا ئه‌زانم به‌تووانجه‌وه نوسرا بێت، خۆ گومانیش ئه‌کرێت له‌لایه‌ن عه‌ره‌به‌کانه‌وه نوسرابێت، به‌پێی ئه‌وه‌ی زوو لادرا!.\nله‌دووای بینینی تابلۆکه، په‌یامنێر ده‌ستی کرد به‌چاو پێکه‌وتن و پرسیار کردن له دانیشتوان، له بارودۆخی شاره‌که، له‌باره‌ی هاتنی عه‌ره‌به‌کان و چۆنیه‌تی بوواری گوزه‌ران و پێکه‌وه ژیان له‌گه‌ڵ عه‌ره‌به‌کاندا. دیاره من ناچمه ناوه‌رۆکی ده‌قی ووتو وێژ و ڕاگه‌یاندنه‌کانی ئه‌وپه‌یامنیره به‌ڕیزه، به‌ڵکو ته‌نها ئه‌مه‌وێت شرۆڤه له‌سه‌ر خاڵه نه‌ویستراو و مه‌ترسیداره‌کان به‌که‌م، به‌پێی گۆڕانکاریه‌کانی له‌و شاره گه‌شتیاریه‌دا ڕویانداوه.\nئه‌وه‌ی زیاتر نیگه‌ران و ناچاری کردم بێمه دووان، بۆده‌ربڕینی بێزاری، چه‌ند خاڵێکن وه‌کو:\n1/ پێشێل کردنی مافی هاووڵاتیانی ڕه‌سه‌نی شاره‌که، گوایه وه‌ک ڕیزگرتن له‌مێوان، مه‌به‌ست له‌عه‌ره‌به!.\n2/ هه‌ڵواسینی تابلۆی (شه‌قلوجه) به‌واتای نازناوی پیرۆزی( شه‌قڵاوه!.\n3/ بۆ چونه ناو بازاڕه‌وه، پێویستیت به‌زانینی زمانی عه‌ره‌بیه، ته‌نانه‌ت له‌ناو له‌نه‌خۆشخانه‌ی شه‌قڵاوه‌ش!.\n4/ ئێستا عه‌ره‌ب، زۆرینه‌ی هه‌ره‌زۆری دانیشتووانی ئه‌وشاره گه‌شتییاریه ڕه‌نگینه پێک ئه‌هێنێت، ته‌نانه‌ت له‌ناو شه‌قامه‌کانی بازاڕ و چێشتخانه‌و کافتریاکاندا، به‌ده‌گمه‌ن گۆرانی و مۆزیکی کوردی ئه‌بیستی، ته‌نها ده‌نگی مۆزیک و گۆرانی عه‌ره‌بیت گوێ لێ ئه‌بێت!.\nده‌ر‌باره‌ی شرۆڤه کردن له‌سه‌ر ناوه‌ڕۆکی ئه‌وخاڵانه، زۆر به‌کورتی ئه‌دوێم، تا بتوانم بۆچون و تێبینه‌یه‌کانی خۆم تاڕاده‌یه‌ک ده‌ربڕم، به‌رانبه‌ر به‌سیاسه‌تی سه‌رکردایه‌تی سیاسی و ئیداری حکومه‌تی کوردستان، له‌ڕوی چۆنیه‌تی ئاوڕدانه‌وه له‌به‌عه‌ره‌ب کردنی کوردستان!.\nله‌باره‌ی خاڵی یه‌که‌م: په‌یامنێر هاووڵاتیه‌کی کوردی ڕه‌سه‌نی شاره‌که‌ی چاوپێکه‌وت، که له‌لایه‌ن عه‌ره‌به‌وه به‌گه‌له کۆمه لێیان دابو، که‌ڕوی کردۆته دادگاو سکاڵای له‌سه‌ریان تۆمار کردووه، به‌ووته‌ی که‌سه‌که، دادوه‌ر گوێڕایه‌ڵی سکاڵاکه‌ی نه‌بووه‌و، پێیان ووتووه ئه‌وانه مێوانن ئه‌بێت ڕێزیان لێ بگیرێت!.\nلێره‌دا ئه‌پرسم، نه‌ک خۆم که 18ساڵ تێپه‌ڕ ئه‌کات له‌ووڵاتی سوید ئه‌ژیم، له‌هه‌مو په‌نابه‌رانی کورد بپرسن، ئایه له‌هیچ ووڵاتێکدا ڕویداوه په‌نابه‌رێک، هه‌ڵوێستێکی نه‌شیاوی، به‌رانبه‌ر دانێشتووانه ڕه‌سه‌نه‌که‌ی خۆی ئه‌نجام دابێت، چاوپۆشییان لێ کردبێت، گووایه مێوانه؟ به‌ڕاستی جێگه‌ی داخ و سه‌رسوڕمانه!.\nخاڵی دوهه‌م: ئایه هه‌ڵواسینی تابلۆی به‌ناو(شه‌قلوجه) به‌واتای سه‌ره‌تای گۆڕینی دیموغرافی ئه‌وناوچه‌یه نیه، به‌ره‌و سڕینه‌وه‌ی کوردستانیه‌تی. ئه‌کرێ خۆمانی لێگیل که‌ین و بڵێن ده‌ستی سیاسی له‌پشته‌وه نیه؟.\nخاڵی سێ: ئایه جێگه‌ی مه‌ترسی نیه که‌زمانی عه‌ره‌بی به‌جۆری باڵی کێشابێت به‌سه‌ر شاره‌که‌دا، ته‌نانه‌ت کوردی سریانی و موسوڵمان، که به‌ده‌گمه‌ن تییاندا هه‌بێت عه‌ره‌بی بزانێت، ئه‌وه‌ش له‌جیله کۆنه‌کاندا، به‌ڵام ئێستا سه‌رجه‌م جیلی تازه ناچاربێت، په‌نابه‌ری بۆ فێربونی زمانی عه‌ره‌بی، بۆ ئه‌وه‌ی کار وباری ڕۆژانه‌ی خۆی پێ ئه‌نجام بدات، له کاتێکدا زمان پیرۆزترین که‌له‌پوری پێناسه‌ی نه‌ته‌وایه‌تیه، ئه‌ی ئه‌گه‌ر گه‌شتیاری بێگانه ڕویان تێکرد و هه‌ستیان به‌و پێناسه نه‌ته‌وایه‌تیه(زمانی عه‌ره‌ب) کرد، به چ جۆرێک وه‌ڵام بده‌ینه‌وه بۆ کوردستانی بون، ته‌نها ئه‌بێ باس له‌مێژوو و دکیۆمێنت که‌ین وه‌ک ئێستای که‌رکوک، که هێشتا نه‌ز‌مان و نه‌زۆرینه‌ی عه‌ره‌ب، نه‌هاتۆته کایه‌وه‌و هه‌ڵوێستی عه‌ره‌ب له‌به‌ر چاوه چۆن هه‌نگاو ئه‌نێت؟!.\nخاڵی چوار: هیچ گومان له‌وه‌دا نیه ئه‌وگۆڕانکارییه زۆر مه‌ترسیداره، نه‌ک ته‌نها دانیشتووانی ڕه‌سه‌نی ئه‌و شاره، به‌کریستیان و موسڵمانه‌کانه‌وه نیگه‌ران و بێزار کردووه، به‌ڵکو هه‌رتاکێکی کوردی دڵسۆزی نیشتمان په‌روه‌ر، به‌و گٶڕانکاریه نیگه‌ران و بێزارن، له‌به‌ر دوو هاکاری سه‌ره‌کی وه‌کو:\nیه‌که‌م: بۆته هۆکاری بارگرانیه‌کی سه‌خت، به‌هۆی به‌رزبونه‌وه‌ی نرخی کاڵاو خوارده‌مه‌نی و بێکاری و کرێ خانو به‌پله‌ی یه‌که‌م، بۆنمونه به‌پێی ناوه‌ڕۆکی ڕاگه‌یندراوه‌که‌ی په‌یامنێر، نرخی خانویه‌ک که ٣٠٠ هه‌زار بووه پێشا، ئێستا(١) ملیۆنه! کرێکارێکی کاشیچی وه‌ک خۆی ئاماژه‌ی پێکرد، نرخی ده‌سه‌قی مه‌ترێ(٥)هه‌زار دینار بووه، بۆ وه‌ستاو کرێکاره‌کانی، به‌ڵام ئێستا عه‌ره‌به‌کان به(٢) هه‌زار ئه‌یکه‌ن ئێمه‌ش دانیشتوینه!.\nلێره‌دا پێویسته ئاماژه به‌وه بکه‌م، که په‌یامنێر پرسیاری لێکرد، بۆچ ئه‌و‌نرخانه بۆ عه‌ره‌به‌کان ئه‌گونجێ و بۆ کورده‌کان ناگونجێت، له‌وه‌ڵامدا ووتی: ئه‌وانه هه‌مویان مانگانه له‌حکومه‌تی عێراقه‌وه موچه‌یان بۆدێ و ده‌ستی سیاسیان له‌پشته، به‌ڵام ئێمه چیبکه‌ین، ناچارین ناوشاره‌که به‌جێ بهێلێن وه‌ک من، ئێستا له‌ده‌ره‌ی شاره‌که کونجێکم به‌بلۆک له‌ئه‌رزی ته‌جاوز دروست کردووه، ناچاری نه‌بێت جێگه‌ی ژیان نیه، به‌ڵام نازانم خه‌رجیی ڕۆژانه چۆن په‌یدا بکه‌م، هیچ سه‌رچاوه‌یه‌کم نیه، په‌یام نێر ئه‌پرسێت ئاماده‌ێ شه‌قڵاوه جێبهێڵی له‌وه‌ڵامدا ئه‌ڵێت بشمرم چیی ناهێلم، ئێره جێگه‌ی له‌دایک بونمه؟!.\nهه‌روه‌ک له‌سه‌ره‌وه ئاماژه‌م پێکرد، ناچمه سه‌ر شرۆڤه‌کردنی ده‌قی چاوپێکه‌وتن و دیمانه‌کانی په‌یامنێره‌وه، به‌ڵام ناوه‌ڕۆکی دیمانه‌کانی له‌گه‌ڵ دانیشتوانی ڕه‌سه‌نی شاره‌که، به‌کریسیان و موسوڵمانه‌وه، هه‌روک یه‌کی له‌وانه، به‌ڕیز قه‌شه‌ی که‌نیسه‌ی شاره‌که‌بو. ئه‌وه‌ی مه‌به‌ستمه، بیزاریه‌کانیان هه‌مان بێزاری و ناڕه‌زایه‌تی ئه‌و کورده هه‌ژاره لێدراوه به‌ڕیزه‌بو، که‌سه‌رجه‌م داواکاریه‌کانیان بریتیبو که‌حکومه‌تی هه‌رێم چاره‌سه‌رێک بۆ ئه‌و بارودۆخه ناهه‌موارو ترسناکه بدۆزێته‌وه، جا به‌ده‌رکردنیان بێت، وه‌یان که‌مپیان بۆ دروست بکرێت و له‌ناوجه‌رگه‌ی شاره‌که دوربخرێنه‌وه، به‌رله‌وه‌ی زارۆک و جیلی تازه‌مان عه‌گال بکه‌نه سه‌ر، به‌هۆکاری زمان که‌بنه‌مای پێناسه‌ی سه‌ره‌کی نه‌ته‌وایه‌تیه!.\nئێستا جێگه‌ی خۆیه‌تی له‌سه‌رکردایه‌تی سیاسی هه‌رێمی باشوری کوردستان بپرسین، تاکه‌ی ئاوڕ ناده‌نه‌وه له‌هۆکار و شێوازه‌کانی به‌عه‌ره‌ب کردنی کوردستان؟به‌ڕاسی جیگه‌ی سه‌رسوڕمانه، له‌لا‌یه‌ک ئاماده‌ن خوێنی گه‌رمی به‌هه‌زان، ڕۆڵه‌ی کوردی نیشتمان په‌روه‌ر بڕێژن، له‌سه‌ر زنجیره چییای حه‌مرین بۆ پارێزگاری کردن له‌کوردستانی بونیدا، به‌ڵام پرۆژه‌ی به‌عه‌ره‌ب کردنی کوردستان، له‌لایه‌ن ده‌سه‌ڵاته یه‌ک له‌دوای یه‌که‌کانی حکومه‌تی عێراق، نه‌ک حه‌مرین، ناوچه دابڕاوه‌کانیشی تێپه‌ڕاند و به‌ره‌و سنوره‌کانی خانه‌قین و پێنجوێن و حاجی ئۆمه‌ران و زاخۆی دلال هه‌نگاو ئه‌نێت، له‌لایه‌ک ده‌رباره‌ی کڕێنی خانوبه‌ره‌و دوکان و زه‌وی، پرسیار له‌به‌ڕیز، نه‌وزاد هادی، پارێزگاری هه‌ولێر کرا، له ترسناکی ئه‌و بوواره‌وه، له وه‌ڵامدا به‌ڕه‌وای ئه‌زانی له‌به‌ر ئه‌وه‌ی عێراقین! به‌ڵام نازانین به‌ڕیزی له‌بیری چۆته‌وه، که‌له سه‌رده‌می سه‌دام، له موسڵ و تکریت و دیاله‌و ته‌نانه‌ت به‌غدای پایته‌ختیش، بۆکورد نه‌بو نیشته‌جێ بکرێت، له‌ناو جه‌رگه‌ی که‌رکوکیشدا بۆ کورد، زه‌وی کڕینیش بڤه بو، که‌خۆم یه‌کێکم له‌وانه‌ی، له1978، سێجار داواکاری پارچه ئه‌رزه‌یه‌کم کرد بۆ دروست کردنی خانو، ڕێگه‌م پێنه‌درا، ناچاربه‌ناو که‌سێکیتره‌وه تاپۆوم کرد و کردمه خانو. له(2013) واته ساڵێکه، کردۆتمه‌وه به‌ناوی خۆمه‌وه، دوای ئه‌وه‌ی (8) ملیۆن دیناری عێراقیشیان لێم سه‌ند، به‌ناوی جۆراو جۆره‌وه!.\nله‌لایه‌ک تریشه‌و، دادوه‌ری به‌ڕیزی شارۆچکه‌ی شه‌قڵاوه، سازش له‌دادپه‌روه‌ری ئه‌کا، به‌رانبه‌ر به‌دانیشتوانی ڕه‌سه‌نی شاره‌که بۆ عه‌ره‌بی هاتو، له‌ژێر په‌رده‌ی مێوانداریه‌تیدا، هیوادارین دادوه‌ری به‌ڕیز، هه‌ربۆ ئاگاداری خۆی، داوایه‌ک بکات بۆنیشته‌جێ بون له‌شاری نه‌جه‌ف و که‌ربه‌لا، که پیرۆزترین شاری عێراقین، ئایه ڕێگه‌ی پێ ئه‌ده‌ن بتوانێت کونجێک دروست بکات و تاپوی بکات؟ به‌دڵنییایه‌وه، مه‌حاڵه!.\nئیتر نازانین سیاسه‌تی سه‌رکردایه‌تی و که‌سایه‌تی بڕیار به‌ده‌ستی کورد، ئه‌یه‌وێت چ جۆره سیاسه‌تێ پێڕه‌و بکات بۆ پاراستنی کوردستان له‌به‌عه‌ره‌ب کردن، که ئێستا له‌دووای له‌ناوچونی ڕژێمی به‌عه‌س، له‌کاته‌کانی پێشوتر زۆر مه‌ترسیدارتر بووه؟.\nئه‌وه‌ی به‌دی ئه‌کرێت، له هه‌ڵوێستی سه‌رکردایه‌تی سیاسی به‌ڕیز، زیاتر سه‌یری هه‌ڵوێست و زه‌رده‌خه‌نه‌ی به‌رپرسه عه‌ره‌به‌کان ئه‌که‌ن، له ساته دانوستاندنه‌کانی شانده‌کان و به‌ڵێنی به‌رپرسه باڵاکانیان له‌وکاته‌ی سه‌ردانی کردنی یه‌کتری ئه‌که‌ن، له جیاتی ئه‌وه‌ی هه‌ڵوێستی ڕابردویان بگرنه به‌رچاو و کێشه‌ی که‌رکوک و ناوچه کوردستانیه‌کانی ده‌ڕه‌وه‌ی هه‌رێم بکه‌نه پێوه‌ر و به‌ڵگه‌ی، ناڕاست گۆیی و ته‌ڵه‌که بازیان!.\nئه‌و ڕوکردنه به‌شاڵاو و لاشاوه‌ی، ڕویکردۆته هه‌رێمی کوردستان به‌گشتی و شاری که‌رکوک به‌تایبه‌تی، پلان و ده‌ستی سیاسی نه‌گریسی شیعه‌و سوننه‌ی له‌پشته‌و، ئه‌یانه‌وێت بۆبه‌عه‌ره‌ب کردنی بێ کێشه‌و زیان، به‌ناوی ئاواره‌وه بگه‌نه ئه‌نجامێکی زۆر چاکتر، که له‌ڕاستیشدا تاکو ئه‌مڕۆ، خۆ زۆر زۆر سه‌رکه‌وتو بونه!.\nله‌کۆتاییدا ته‌نها دوو پرسیار ئاراسته‌ی سه‌رکردایه‌تی سیاسی و حکومه‌تی هه‌رێمی کوردستان ئه‌که‌م:\nیه‌ک: به‌پێی ده‌ستوری تازه‌ی عێراق، له‌ناوه‌رۆکی ماده‌ی(٥٨) که گۆڕا به‌ماده(١٤٠) ئه‌بو عه‌ره‌بی هاورده‌ی، بۆ به‌عه‌ره‌ب کردنی شارو شارۆچکه‌کانی کوردستان، به‌تایبه‌ت پاڕیزگای که‌رکوک، بگه‌ڕێندرێنه‌وه بۆ جێگای ڕه‌سه‌نی خۆیان و کوردی ئاواره‌ش به‌هه‌مان شێوه. بۆ ئه‌و مه‌به‌سته(٢٠) ملیۆن دینار و دابین کردنی کار و جێی نیشته‌جێ بونیش بۆ عه‌ره‌به گه‌ڕاوه‌کان دیاری بکرێ، بۆ کورده کڵٶڵه‌که‌ش ته‌نها(١٠) ملیۆن دیئار!.\nئه‌وناڕه‌وایه‌تیه‌شی قه‌بوڵکرد سه‌رکردایه‌تی کورد، به‌ڵام دووای ئه‌وه‌ی به‌هه‌زاران عه‌ره‌ب(٢٠) ملیۆنه‌که‌یان وه‌رگرت، هه‌ندێکیان هه‌ر نه‌ڕۆیشتن و ئه‌وانه‌ی ڕویشتبونیش، هه‌مویان گه‌ڕانه‌وه‌و به‌سه‌تان هه‌زار عه‌ره‌بی تازه‌ش له‌دووای ڕوخانی ڕژێم هێنراوه‌تنه ناوه‌ندی شاری که‌رکوک، له كاتێکدا له‌سه‌ره‌تای دامه‌زراندنه‌وه‌ی حکومه‌تی تازه‌ی عێراقه‌وه، سه‌رۆک کۆماری به‌ڕیز، که‌سایه‌تی ناودار و سیاسه‌تمه‌دار و دبلۆماتکارێکی کاراو دیاری، دوو خولی سه‌رۆکایه‌تی به‌ڕێکرد، بۆجاری دوهه‌م، به‌ڕێزێکی تری ناوداری کورد، سه‌رۆکایه‌تی کۆماری وه‌رگرته‌وه، پرسیاره‌که لێره‌دایه، ئایه سه‌رکردایه‌تی هه‌رێم، له‌گه‌ڵ ده‌سه‌ڵاتی سه‌رۆک کۆماره‌که‌ی حکومه‌تی عێراق، تووانیان به‌رگری له‌و هه‌ڵوێسته ناده‌ستوری و نایاساییانه بکه‌ن، ئیتر ئه‌وه به‌س نیه بۆ ئاگاداربون له‌داڕشتنی نه‌خشه‌و پلانه گه‌ڵاوه‌گانی عه‌ره‌ب، بۆ به‌هعه‌ره کردنی کوردستان، به بیانوی باری نائاساییه‌وه له‌دووا ڕۆژدا ئه‌بێت کورد بتوانێت به‌زۆر بیان گێڕێته‌وه، چی پێ ئه‌کرێ به‌رانبه‌ربه‌و حه‌شاماته‌ی به‌ڵاوه‌ی کوردووه به‌کوردستاندا، که ئێستا چاکترین باڵاده‌ستییان هه‌یه له‌گڕێنی موڵک و زه‌ویوزاردا؟!\nپرسیاری دوهه‌م: ئایه هاتنی عه‌ره‌ب، بۆ ناوه‌ندی که‌رکوک، ئه‌گه‌ر ده‌ستێ مه‌به‌ستێکی سیاسی له پشته‌وه نیه، بۆ ڕوو ناکه‌نه شاره‌کانی خووارو و ناوه‌ڕاست، به‌تایبه‌ت، نه‌جه ف و که‌ربه‌لاو کوت و عیماره‌و قادسیه‌و به‌سره، که زۆر زۆر ئارامترن له‌شاری که‌رکوک، ئه‌وه‌نده‌ی ته‌قینه‌وه‌و ڕفاندن و ئاگری شه‌ڕی نه‌گریسه‌کانی داعش، له‌که‌رکوک به‌دی ئه‌کرێت، به‌ده‌گمه‌ن له‌وشارانه به‌دی ئه‌کرێت، که ووڵات و نه‌ته‌وه‌و کولتوری خۆیانه به‌ڵام ڕوو ئه‌که‌نه که‌رکوک، ئایه به‌ڵگه‌ی له‌وه به‌هێزتر هه‌یه، بۆسه‌لماندنی نیاز گه‌ڵاوی عه‌ره‌بو به‌رده‌وام بونیان له‌دژایه‌تی کردنی گه‌لی کورد، به‌مه‌به‌ستی پاکتاو کردنی ڕه‌گه‌زی؟!.\nپه‌ندێکی کولتوری کوردی هه‌یه زۆر جووانه که‌ئه‌ڵێت( تانه‌ینا له‌بن ته‌به‌ق، نه‌یوت ألله سه‌ده‌ق، واته تاکو هه‌موو شتێکی له‌ده‌ست نه‌دا، نه‌یووت وه‌ڵاهی ڕاستبو، دڵپاکی و خۆشباوڕی و بڕوابونی کورد به‌خۆی، بۆته نه‌خۆشی شیرپه‌نجه‌ی کوردایه‌تی و به‌هێزترین به‌رگریکه‌ره له‌سه‌رکه‌وتنی، به‌سه‌ر دوژمنه‌کانیدا، جا هیوا دارین یه‌زدانی مه‌زن، شه‌قڵاوه‌ی ڕه‌نگین و گه‌لی کورد بپارێزێت: له‌به‌ڵای عه‌ره‌ب و ناوی شه‌قلوجه!!!!.


کاردانەوەی باڵیۆزخانە و کونسوڵخانەی وڵاتان لەبارەی بڕیارەکەی دادگای پێداچونەوەی هەرێم - azadbun\nسەرۆكایەتی دادگای پێداچونەوەی هەرێمی كوردستان رۆژی (٢٨/٤/٢٠٢١)بڕیارەكەی دادگای تاوانەکانی هەولێری بە سزای شەش ساڵ زیندانيكردن بۆ پێنج رۆژنامەنوس و چالاكوانی بادینان پەسەندكرد.\nئەم بڕیارەی دادگای پێداچونەوەی هەرێم کاردانەوەیەکی زۆری ناوخۆیی و دەرەکی لێکەوتەوە و بووە هۆی ناڕەزایی بەشیک لە باڵیۆزخانە و کونسوڵخانەی وڵاتان.\nکونسوڵخانەی ئەمریکا لەدوای پەسەند کردنی بڕیارەکەی دادگا لەبارەی ئەو تۆمەتانەی ئاڕاستەی سزادراوانی بادینان کراون و هەروەها تۆمەتی پەیوەندی سزادراوان بە کونسوڵخانەی ئەمریکاوە و وەرگرتنی پارە لێیان ، ئەوەی ڕاگەیاند کە “چاوەڕوانیمان لە حکومەتە خانەخوێکان لەسەرانسەری دنیا ئەوەیە کە ڕێز لە کاری دیپلۆماتە ئەمەریکییەکان بگرن و ویلایەتە یەکگرتووەکانی ئەمریکا لە ساتی دامەزراندنییەوە پشتیوانی لە ئازادی ڕادەربڕین و ڕاگەیاندن کردووە، ئازادی ڕادەربڕین بەشێکە لە شوناسمان و بەردەوام دەبین لە داکۆکیکردن لێی وەک یەکێک لە بەها سەرەکییەکانمانم، هەروەها بەردەوام دەبین لە جەختکردنەوە لە گرنگی ڕێوشوێنی یاسایی و سەروەری یاسا، بە دەستڕاگەیشتن بە پارێزەریشەوە”.\nکونسوڵخانەی ئەڵمانیاش لە چەند تویتێکدا بەم جۆرە نیگەرانی خۆی بەرامبەر بڕیارەکە پیشانداوە:\n“کونسوڵگەریی گشتی کۆماری ئەڵمانیای فیدراڵ لە هەولێر بە نیگەرانییەوە لە بڕیاری دادگای تەمییز لە دژی پێنچ ڕۆژنامەوان و چالاکوانەکە دەڕوانێت. تێگەیشتن لە بڕیارەکەی دادگا ئاسان نییە بەبێ لەبەردەستدابوونی بەڵگەیەکی ڕوون بۆ تاوانکارییەک کە مایەی سزا بێت” هەروەها ئاماژە بەوەش دەکات کە بڕیارەکەی ئەمڕۆی دادگا بێمانایە و پێچەوانەی ئەو گیانی پەیوەندییە دۆستانە و نزیکەی نێوان ئەڵمانیا و هەرێمی کوردستانی عێڕاقە.\nلە تویتێکی دیکەدا کونسوڵخانەی ئەڵمانیا داوا لە سەرۆکی هەرێم دەکات دەستەڵاتی خۆی بەکاربهێنێت، بۆ دەرکردنی بڕیاری لێخۆشبوون، ئاماژە بەوەش دەکات کە گۆڕینەوەی ئازادی بیروڕا لەگەڵ ڕۆژنامەوانان و چالاکوانان بەشێکە لە کاری ڕۆژانەی .دیپلۆماتکاران و هەروەها کاری ڕۆژانەی کونسوڵگەری گشتیش\nبەهەمان شێوە کەنەداش نیگەرانی لەبەرامبەر سزادانی ڕۆژنامەنووس و چالاکوانەکان دەردەبڕێت. باڵیۆزخانەی کەنەدا لە عێڕاق لە تویتێکدا ڕایگەیاند، کەنەدا زۆر نیگەرانە لە سزادانی ڕۆژنامەنووسان و چالاکوانان لە هەرێمی کوردستان.\nلەدوای هەڵوێستی هەریەک لەم وڵاتانە و ئیدانەکردنی بڕیارەکەی دادگا، کونسوڵخانەی کشتی فەڕەنساش لە هەولێر لە ڕاگەیەندراوێکدا بەنیگەرانییەوە دەڕوانێتە بڕیاری پێداچوونەوەی دۆسیەی پێنچ ڕۆژنامەنووس و چالاکوانەکەی بادینان، هەروەها ئاماژە بەوەش دەکات کە ئەو دۆستایەتییەی بە هەرێمی کوردستانەوە گرێمان دەدات و ئەو هەماهەنگییەی نێوان فەڕەنسا و هەرێمی کوردستان لەسەر بناعەی بەهای هاوبەش و پڕەنسیپی هاوبەش دامەزراون، لەنێویشیاندا ئازادی ڕۆژنامەگەری و ئازادی ڕادەربڕین و خۆپیشاندان پێگەیەکی تایبەتیان هەیە.\nلە کۆتا کاردانەوەشدا كونسوڵخانه‌ی به‌ریتانیا له‌هه‌رێمی كوردستان تویتێكی بڵاوكردۆته‌وه‌و نوسیویه‌تی، “بەریتانیا بڕیاری دادگای تەمیزی حکومەتی هەرێمی کوردستانی بینیوە لە دۆسیەی پەیوەست بە پێنج ڕۆژنامەنوس‌و چالاکوان، وەک لە 6 ی ئایاری 2021 دا ڕاگەیەنرا. ئێمە نیگەرانین لەزنجیرەیەک دەنگۆی کەموکورتی لەبارودۆخی دەستبەسەرکردنەکەیان‌و لەپرۆسەی دادگاییکردندا.”\nڕاشیگه‌یاندووه، “هەروەها سەرمان سوڕماوە لەئاماژەکان بۆ چاوپێکەوتن لەگەڵ کونسوڵخانەی بیانی لەبەڵگەنامەکانی دادگا؛ چاوپێکەوتن لەگەڵ دیپلۆماتە بیانییەکان نابێت تاوان بێت، بەریتانیا داوای پەیوەستبونی تەواوو بەویژدانانە دەکات بەپرۆسەی یاسایی‌و یاسا لەحکومەتی هەرێمی کوردستاندا، وەک هەموو شوێنێکی تری جیهان.”\nدوابەدوای ئەم کاردانەوانە دادگای پێداچوونەوەی هەرێم ڕونکردنەوەیەکی لە بارەی بێلایەنی بڕیاری دادگا و کۆتا قۆناغی بڕیارەکە بڵاو کردەوە.\nرونكردنه‌وه‌یه‌ك له دادگای پێداچونه‌وه و ئه‌نجومه‌نی دادوه‌ری هه‌رێمی كوردستانه‌وه\nسه‌باره‌ت به بڕیاری دادگای پێداچونه‌وه‌ی هه‌رێم / ده‌سته‌ی سزایی/2 به ژماره (468/ ده‌سته‌ی سزایی2 /2021) له رێكه‌وتی 28/4/2021 كه كاردانه‌وه‌ی جۆراوجۆی له‌سه‌ر ئاستی ناوخۆ و ده‌ره‌وه لێكه‌وتۆته‌وه، ئێمه جه‌خت له‌وه ده‌كه‌ین كه له هه‌مو قۆناغه‌كانی دادگایی كردن و بڕیاردان له‌سه‌ر ئه‌م دۆسیه‌یه به پشت به‌ستن به زانیاری و به‌ڵگه و دیكۆمێنتی دروست و به‌و په‌ڕی پیشه‌یی و یاساییانه و سه‌ربه‌خۆییانه و بێلایه‌نانه مامه‌ڵه‌مان كردوه. بۆیه به‌شێك له‌و كاردانه‌وه و هه‌ڵوێست نواندنانه ده‌چنه خانه‌ی ده‌ستێوه‌ردان له كاروباری دادگاكان و رێزنه‌گرتنه له سه‌ربه‌خۆیی ده‌سه‌ڵاتی دادوه‌ری. ئه‌مه له كاتێكدا كه ئه‌ركی ئێمه و هه‌مو هاوڵاتیان و لایه‌نه سیاسی و مه‌ده‌نیه‌كانه كه پابه‌ند بین به سه‌ربه‌خۆیی ده‌سه‌ڵاتی دادوه‌ری و حوكمی یاساو بڕیاری دادگاكان.\nله‌باره‌ی ناوهاتنی كونسوڵخانه‌كانی ویلایه‌ته یه‌كگرتوه‌كانی ئه‌مریكاو ئه‌ڵمانیا له چوارچێوه‌ی خستنه‌ڕوی ئه‌و زانیاری و به‌ڵگانه‌دا بوه كه تاوانباران دانیان پێدا ناوه. ئیمه جه‌خت ده‌كه‌ینه‌وه ناوهێنانی ناوی ئه‌و كونسوڵخانانه له‌سه‌ر زاری تاوانبارانه‌وه‌یه و دادگا ئه‌وانی به تۆمه‌تبار نه‌زانیوه، له‌گه‌ڵ ئه‌وه‌شدا له چوارچێوه‌ی كاری دیپلۆماسی و یاسا به‌ركاره‌كان ئاماده‌یی ته‌واوی خۆمان نیشان ده‌ده‌ین بۆ ئاگاداركردنیان له هه‌مو زانیاری و به‌ڵگه و دیكۆمێنته‌كانی دۆسیه‌ی ناوبراوان به مه‌به‌ستی ده‌ركه‌وتن و نیشاندانی راستیه‌كان.\nبۆ زانیاری هه‌مو لایه‌ك ئه‌و بڕیاره هێشتا پله‌ی كۆتایی وه‌رنه‌گرتوه و قۆناغی دیكه‌ی تانه‌لێدانی ماوه كه ئه‌ویش قۆناغی داواكردنی راستكردنه‌وه‌ی بڕیاری پێداچونه‌وه‌یه (طلب تصحیح القرار التمییزی) به پێی یاسا، سزاداراوان ده‌توانن تانه پێشكه‌ش بكه‌ن بۆ راستكردنه‌وه‌ی بڕیاره‌كه.\nب. راگه‌یاندنی ئه‌نجومه‌نی دادوه‌ری و دادگای پێداچونه‌وه‌ی هه‌رێمی كوردستان


چەکدارێن پەکەکێ دەست ب کوشتنا کەرێن خەلکی کر! - دارکا مازی\nچەکدارێن پەکەکێ دەست ب کوشتنا کەرێن خەلکی کر!\nل گۆر ئاگاهیان، ئاساییشا پەکەکێ ل گەندێن قونتارا چیایێ قەندیلێ دەست ب ترساندنا خەلکێ وێ ناڤچەیێ و کوشتنا دەوارێن وان کرییە.\nچاڤکانیێن پێگەها دارکا مازی ل باشوورێ کوردستانێ ئاشکەرا کر، ئاساییشا پەکەکێ ل نێزیکی زالگەها کورتەک ل رۆژا 5/11/2021ێ گولـلە بەردانە دەوارێن خەلکێ کورتەکێ و کەرێن هەر یەک ژ ولاتی، محەمەد حاجی شێخە و ئیبراهیم عەبدوللا کوشتینە.\nچاڤکانیێن پێگەها مە هەر وەها ئاشکەرا کرن، پەکەکێ گۆتییە خەلکێ ڤێ ناڤچەیێ کو ب چ ئاوا نابیت نێزیکی وان هەرێمێن د بن کۆنترۆلا وان دا ببن.\nهەر وەها چاڤکانیێن مە ئاشکەرا کر، ئەڤە دەمەکە کو پەکەکە گەلەک ب هەستیاری و توندی لگەل خەلکێ گوندێن قونتارا چیایێ قەندیلێ سەرەدەریێ دکەت، ب ئاوایەکێ کو پەکەکە خوە تەلەفۆنێن شڤانێن ڤێ هەرێمێ ژ وان دستینیت و ب هووری کۆنترۆل دکەت.\nهات زانین کو پەکەکێ تەلەفۆنێن هەموو شڤانێن گوندێ دوو گومان کو ب مەرەما چەراندنا تەرش و کەوالێ خوە سەرەدانا کویستانێن قەندیلێ کرنە ژ وان ستاندینە، پاش کو تەلەفۆنێن وان هاتینە کۆنترۆلکرن، چەکدارێن پەکەکێ گەلەک ب توندی لگەل وان ئاخافتینە و بێرێزی ب شڤانان کرییە.\nناڤێن هندەک ژ وان شڤانێن کو پەکەکێ تەلەفۆن ژ وان ستاندین و بێرێزی ب وان کری ئەڤەنە:\nمینە رەسوول مام باپیر.\nخدر سیوائەدین حەسەن.\nحاجی حاجی براهیم.\nنەبی حاجی رەسوول.


ئامانجە شاراوەکانی پشت ھەراوھوریای نابووتی بانکەکان و\nسیخوڕیی دەزگەی سخوڕیی سەرتاسەریی "نەتەوەیی" ئەمەریکا (NSA).\nچەند ساڵ لەمەوبەر، کاتێک کە چەند بانکێک وەک بلقی سەرئاو تەقین، دەزگەکانی راگەیاندنی دەوڵەتان و کۆمپانییە جیھانخۆرەکان، لە نەیارانی سەرمایەداری فرەتر کەوتنە زاقکردنەوەی پرسەکە و شەو و ڕۆژ چرکە چرکە بەگوێماندا دەدرا، سەرەنجامەکەی تەنیا کۆمەلێک ڕیفۆرم بوو بە قازانجی دەوڵەتان و کۆمپانییەکان و لێسەندنەوەی دەسکەوتە ئابووریی و کۆمەڵایەتییەکان بوو لە کرێکاران و جوتیاران و فەرمانبەران و خوێندکاران و خانەنشینان و بێکاران.\nئەو کات من بە پێچەوانەی زۆرێکەوە لەو بڕوایەدابووم، ئەگەر بەڕاستی پرسێک ھەڕەشە لە داھاتووی سیستەمی سەرمایەداری بکات، ھیچ کات ماسمیدیا ھێندە زاقی ناکاتەوە، بەڵام بەدڵنیاییەوە کۆمەڵێک ئامانجی شاراوە لەپشت ئەم ھەراوھوریایەوەن، کە خزمەت بە پتەوترکردنی سیستەمەکە دەکەن.\nئێستاش لەبارەی پرسی سیخوڕیی دەزگەی سخوڕیی سەرتاسەریی "نەتەوەیی" ئەمەریکا (NSA) بەسەر تەواوی جیھانەوە ئاوای دەبینم، ئەوەندەی ماسمیدیا گرنگی بەو پرسە دەدات، ئەوەندە میدیای دژەتەوژم گرنگی پێنادات. بە بۆچوونی من، دونیای ئینتەرنێت بەو جۆرەی کە پاگەندە دەکرێت، لەژێر کۆنترۆڵی دەوڵەتان و دەزگە سیخوڕییەکاندا نییە و ساڵانی ڕابوردووش چەند جار بینەری ھاککردنی دەزگەی سیخورێی و سەربازیی ئەمەریکای کەڵەگای جیاھن بووین، ھەڵبەتە لەلایەن دەوڵەتانەوە نا، بەڵکو لەلایەن چەند ھاکەرێکی ڕووتەڵەوەی بەرھەڵستیکارەوە..\nمن ھیچ گومانم لەوە نییە، کە سەرمایەداری لە ڕووی ئابوورییەوە لە قەیراندایە، بەڵام ھەڵای چەند ساڵی رابوردوو، قۆستنەوەی ئەو پرسە بوو، بۆ ھێرشکردنە سەر دەستکەوتە ئابووریی و کۆمەڵایەتییەکانی چینەکانی خوارەوە؛ باشترین نموونەش پەلاماری مووچە و پشووی ساڵانە و دەستکەوتە ئابووریی و کۆمەڵایەتیەکانی دیکە خەڵکی یۆنان بوو، کە لەچاو ھەموو وڵاتانی ئەوروپی و ئەمەریکا، باشترین مووچە و کەمترین ماوەی کار و زۆرترین پشووی ساڵانە و بەرزترین خانەنشینییان ھەبوو، ھەروەھا ڕەوایەتیدان بوو بە نیوەکاری و کاری کاتی و کاری [یەک سات بە یەک یۆرۆ/ پاوند] و کۆمەلێک شتی دیکە، کە بەبێ ڕووداوی نابووتبوونی چەند لکەبانکێک، نەیاندەتوانی بەسەر خەڵکدا بیانسەپێنن.\nھەروا ھیچ گومانم لەوە نییە کە ئەمەریکا سیخوڕی بەسەر جیھانەوە دەکات و ھەموو دەوڵەتانیش بە فەرمانداریی [حکومەتە] گەڕەکەی ھەرێمی کوردستانیشەوە سیخوڕیی بەسەر بەکاربەرانی ئینتەرنێت و تەلەفۆن و تەنانەت شەونشینی ماڵانیشەوە دەکەن. بە بۆچوونی من، بۆ کەسانی ھوشیار و بەرھەڵستیکار و دژەدەوڵەت، ئەمانە ھەموویان ھیچ نین و ناشتوانن ببن، چونکە کەسانێک کە بڕیاریانداوە لە ڕیزی خەباتی جەماوەریی و کۆمەڵایەتیی چینە ڕەنجخوراوەکانی کۆمەڵگەدا دژی سیستەمی سەرمایەداریی خەباتبکەن، ھیچ پیلان و تیرۆرێکیان نییە تاکو بیشارنەوە یا بە دزییەوە بیکەن، ئەوان بە ئاشکرا دژی سەرمایەداری بانگەوازدەکەن و ڕۆژانە لە خەباتی گەڕەک و فێرگە و کارگە و ناوچەکاندا خەباتدەکەن و کار بۆ ھەڵگێڕانەوەی خشت بە خشتی سیستەمی دژە مرۆیی سەرمایەداری دەکەن. بەڵام دەکرێت کەسان و گروپانێک ھەبن، کە بەم ھەرایە ترسیان لێبنیشێت، کەسانێک کە نیازی جێگرتنەوەی دەسەڵاتداران و سیستەمە نەگریسەکەی سەرمایەداییان ھەیە، ئەوانەش خەباتکارانی جەماوەریی و کۆمەڵایەتیی نین، بەڵکو تەنیا ڕامیاران پارتە دەسەڵاتخوازەکان و جەنەراڵەکانن.\nھەڵبەتە من ئامانجم، کەمگرتن و گوماندروستکردن لەسەر پەردەھەڵماڵینەکانی 'ئێدوارد سنۆودان' لەمەڕ سیخوڕیی ئەمەریکا، نییە، بەڵکو دەمەوێت بڵێم کە سەروەرانی سەرمایەداری تاکتیکی چۆنیەتی بەرەنگاربوونەوە و بەرگرتن بە بزووتنەوە دژەتەوژمەکانیان گۆڕیوە و لەجیاتی لێدانی ڕاستەوخۆ، ھەوڵی دەستەمۆکردن و بەکاربردنی میدیایی لە قازانجی خۆیان دەدەن. ئەگەر سەرنجی ڕاپەڕینەکانی وڵاتانی باکووری ئەفەریکا و خۆرھەڵاتی ناوین بدەین، ئەوا بە ئاشکرا کارایی و ئامادەبوونی ئەو تاکتیکەمان بۆ دەردەکەوێت؛ لە کاتێکدا کە ئەمەریکا و نێوەندە جیھانییەکانی وەک بانکی جیھانی و سندووقی دراوی نێودەوڵەتی و یوئێن و ڕێکخراوە بەناوی کۆمەککارییەکان لە ڕووداوەکاندا بەتایبەت ئەوەی کە لە ڕاپەڕینی جەماوەریی خەڵکی تونس خافڵگیردەبن، لە ڕاپەڕینی جەماوەری 'میسر'دا ھەموو ھێز و توانای خۆیان بۆ گەورەکردن و زاقکردنەوەی ئیخوانەکان دەدەن، لە لیبیا بیانووی لەشکرکێشیی دەستەبەردەکەن و لە یەمەن و بەحرێن، پرسی دووبەرەکی سوننە و شیعە زاڵدەکەن و گڵۆپی سەوز بۆ لەشکرکێشیی پاشایەتی سعودیە ھەڵدەکەن و لە سوریە بە کۆمەکی دەوڵەتی تورکیە و سعودیە، ڕاپەڕینەکە وەردەگۆڕنە جەنگی میلیشییایی بەرامبەر ڕژێمی بەعس و جەنگی نێوخۆیی بەرامبەر ناوچە کوردنشینەکان و شارۆچکە ئازادە عەرەبنشینەکان بەرپادەکەن و جارێکی دیکە لە میسر ھاتنەسەرشەقامی ملیۆنیی جەماوەری ڕاپەڕیو بەرامبەر دەسەڵاتی ئیخوانەکان، دەزگەی سەربازیی دەخەنەگەڕ و کودەتا بەرپادەکەن، لە ھەرێمی کوردستانیشدا پاش ناڕەزایەتی و خۆپیشاندانەکانەکانی ساڵی ٢٠٠٥ و ٢٠٠٦، بە ھاریکاریی خودی تاڵەبانی و نەخشەکێشیی ئەمەریکا و دەزگە سیخوڕییە جیھانییەکان لەژێر دێوجامەی ڕێکخراوی کۆمەککەر و (NGO) لە ناوچەکەدا، بۆ دەستەمۆکردنی بزووتنەوەی گۆڕانخوازیی جەماوەریی لە ھەرێمی کوردستاندا، کۆمپانیای وشە و لیستی بەناو " گۆڕان" قوتدەکەنەوە و ھەروەھا لە ساڵیادی ١٧ی شوباتدا، بەکرێگیراوانی دەزگەی زانیاریی و پاراستن دەکەونە خۆئامادەکردن بۆ دەستەمۆکردنی ھەر ھاتنەوەمەیدانێکی جەماوەریی و دەخوازن وەک ٣ی جولای ٢٠١٣ لە میسر، خۆیان بۆ لەباربردنی ھاتنەوەمەیدانی جەماوەر، دەستپێشکەریی بکەن. ئەمە ئەو تاکتیکە نوێیەیە کە سەرلەشکرانی نەزمی کۆن "نوێ"ی سەرمایەداریی لە ئێستادا پەنایان بۆ بردووە و دەیگرنەبەر و سەرکەوتن و پاشەکشێپێکردنی وەھا تاکتیکێکی جیھانیش، تەنیا بە چۆنیەتی کاردانەوەی خەباتکارانی بزووتنەوە کۆمەڵایەتییەکانەوە پەیوەستە؛ بە دژە تاکتیکی ڕەوتی دژەتەوژمەوە پەیوەستە و ئەگەر بە وریاییەوە لەتەکیدا مامەڵەنەکرێت و لە خەباتی ڕۆژانەی جەماوەرییدا زەمینەی کۆمەڵایەتیی بۆ پووچەڵکردنەوەی لەبارنەکرێت، ئەوا زۆرێک لە ھەوڵەکان بە قازانجی پاراستن و مانەوەی سیستەمی مشەخۆریی و سەروەریی چینایەتی تەواودەبن، ھەروەک چۆن تا ئێستا لە تونس و میسر و لیبیا و سوریە و عیراق بە ھەرێمی کوردستانیشەوە لە قازانجی ڕامیارییەکانی نیئۆلیبرالیزم و پەلھاویشتنە ئابوورییەکانی بازارئازاد تەواوبووە.


به‌وێنه.. ھه‌وڵێكی به‌قاچاغ ھێنانی ده‌مانچه پووچه‌ڵكرایه‌وه\n10/4/2019 - 12:19\nله ده‌روازه‌ی ئوم قه‌سر له پارێزگای به‌سره\nسه‌رچاوه‌یه‌ك له سوپای عێراق رایگه‌یاند، ھه‌وڵێكی به‌قاچاخھێنانی ژماره‌یه‌كی زۆری ده‌مانچه له ده‌ره‌وه بۆ ناو عێراق له ده‌روازه‌ی ئوم قه‌سر له پارێزگای به‌سره له لایه‌ن ھێزێكی سه‌ربه پۆلیسی گومركه‌وه، پووچه‌ڵكراوه‌ته‌وه.\nئه‌فسه‌ر له سوپای عێراق، ملازم محه‌مه‌د خه‌ڵه‌ف نایف بۆ ئاژانسی ئانادۆڵو گوتی: ھه‌زار ده‌مانچه‌ی جۆری فۆرت ١٩ نۆ میلم دروستكراوی ئۆكراینا كه له‌ناو كۆنتێنه‌رێكدا له كه‌شتییه‌كدا شاردرابوونه‌وه له ده‌روازه‌ی ئوم قه‌سر ده‌ستیان به‌سه‌ردا گیراوه".\nمحه‌مه‌د خه‌ڵه‌ف نایف باسی له‌وه‌شكرد كه ھه‌وڵده‌درا، ئه‌و ده‌مانچانه له ده‌ره‌وه له رێگه‌ی قاچاخه‌وه بھێندرێنه ناو عێراق، به‌ڵام له لایه‌ن ھێزێكی سه‌ربه پۆلیسی گومرك ده‌ستیان به‌سه‌ردا گیراوه.


هه‌واڵی کۆچی دوایی هاوڕێی جوانه‌مه‌رگمان کاک(کاوه‌ی مه‌حمود بۆمبا) له شاری نیوخه‌ین له ئوترێخت\nبەداخ و پەژارەیەکی زۆرەوە بە خزمان و هاوڕێیان و دۆستان رائەگەیەنین، هاوڕێی به‌ڕێزو ئازیزمان لاوی جوانه‌مه‌رگ، کاک (کاوه مه‌حمود بۆمبا)، پاش ململانێکی سه‌خت له‌گه‌ڵ نه‌خۆشیدا، له ته‌مه‌نی 48 ساڵیدا کۆچی دوایی کرد، کۆچکردوو له دایکبووی شاری سلێمانی 21-03-1967ه، ڕۆژی هه‌ینیی ڕێکه‌وتی 02-10-2015 له هۆڵه‌ندا به یه‌کجاری چاوی لێکنا و دواماڵئاوایی لە خانەوادە و هەموو دۆست و خۆشەویستانی کرد.\nکاک کاوه له خانه‌واده‌یه‌کی ناسراو و تێکۆشه‌ری شاری سلێمانی و برای هاوڕێی ئازیزمان کاک (عه‌تامه‌حمود بۆمبا)، )یه، که پێشتر له وڵاتی نه‌مسا ئه‌ژیا و ئێسته به یه‌کجاری گه‌ڕاوه‌ته‌وه کوردستان و هه‌روه‌ها برای به‌ڕێزان (کاک عه‌بدولڕه‌حمان و خاتوو په‌ریخان و خاتوو ڕووناک و هونه‌رمه‌ند خاتوو به‌یان)ه له سلێمانی و برای (خاتوو چیمه‌ن و کاک هێمن) ه له سوید.\nبە ناوی هاوڕێیان و براده‌رانى خانه‌واده‌ى خوالێخۆشبوو، ڕێکخراوه کوردیه‌کانی هۆڵەندا، پرسە و هاوخەمیی خۆمان ئاڕاستەی کەسوکاری کۆچکردوو ئەکەین، داواکارین لە یەزدانی مەزن، ئەمە دوا ناخۆشیی ئەو بنەماڵە تێکۆشه‌ره بێت و خوالێخۆشبوو بە بەهەشتی بەرین شادبکات.\nبۆ ئاگاداری تا ڕۆژی هه‌ینیی ئاینده ڕێکه‌وتی 09-10-2015، (خاتوو چیمه‌ن و کاک هێمن) سه‌رقاڵی مامه‌ڵه‌ی فه‌ڕمی گێڕانه‌وه‌ی ته‌رمی کوچکردوو ئه‌که‌ن له هۆڵه‌نداوه بۆ کوردستان، ئێستا له ماڵی کۆچکردوون له شارۆچکه‌ی نیوخه‌ین له نزیک ئوترێخت، له‌م ئه‌درێسه‌ی خواره‌وه:\n3431 TM Nieuwegein\nبۆ زانیاری زیاتر و سه‌رخۆشی، په‌یوه‌ندی به ته‌له‌فۆنی ماڵه‌وه 0306000611 یان ڤایبه‌ری چیمه‌ن خانی خوشکی بکه‌ن: 0046731540726، یان فه‌یسبوکی خوشک و براکانی دیکه‌ی کۆچکردووه:


دورێن 80% نەخۆشێن ھەودانا جەرگی یا ڤایروسی چو نیشان لێ دیارنابن – NOSH NEWS\nده‌ستپێك/سلاید/دورێن 80% نەخۆشێن ھەودانا جەرگی یا ڤایروسی چو نیشان لێ دیارنابن\nدورێن 80% نەخۆشێن ھەودانا جەرگی یا ڤایروسی چو نیشان لێ دیارنابن\nرۆژا جیھانیا یا ھەودانا جەرگی یاڤایروسی ل نەخۆشخانا گولان قەزا زاخۆ ھاتە ساخکرن و ل زاخۆ 655 کەس تووشی نەخۆشیا ڤایرۆسێ یا کولبوونا جەرگی بووینە ئەڤەژی دبیتە رێژا 1% ھژمارا ئاکنجیێن دەڤەرێ.\nد. قەرەنی سەعید، رێڤەبەرێ ساخلەمیا زاخۆ بۆ ئەڤرۆ دیارکر کو رێژا کەسێن تووشبووی ب ڤایرۆسێ کولبوونا جەرگی یا ڤایرۆسی ل زاخۆ کێمترە 1% ژھژمارا ئاکنجیێن قەزا زاخۆ، چونکو ھژمارا کەسێن تووشبووی دگەھیتە 655 کەسان و پتر ژ ھزار و سێسەد کەس ژی ھەلگرن، ئانکو دگەل وان کەسانن یێن تووشبوویێن ئەڤێ نەخۆشیا دومدرێژە دەھان سال پێدڤین ھەتا ل سەر وان کەسان دیاردبیت یێن تووشبووی نوکە ل زاخۆ دەرمان بۆ چارەسەریێ ھەنە و نوشدارێن تایبەتمەند ژی ھەنە پشکنین و دوڤچوونا ڤان حالەتان دکەت.\nد. فەرھاد شەھاب، بەرپرسێ پشکا ئێشێن ڤەگر ل رێڤەبەریا کاروبارێن خوەپاراستنا ساخلەمیێ سەر ب رێڤەبەریا گشتی یا ساخلەمیا دھۆکێ ڤە بۆ ئەڤرۆ دیارکرکو کولبوونا جەرگی یا ڤایروسی ئەگەرێ وێ تووشبوونا ب ڤایروسی ژ جۆرێن C,D,E,A,B, ئەڤ نەخۆشیە یابەربەلاڤە ل ھەموو جیھانێ دۆرێن 325 ملیون کەسان تووشی ڤایرۆسی کولبوونا جەرگێ بووینە ل جیھانێ ل پارێزگەھا دھۆکێ ژی چوو ئامارین دروست نینن، بەلێ ل قەزا زاخۆ ژ ھەموو دەڤەرێن دی پتر حالەت ھەنە لەورا مە ڤیا ل زاخۆ ئەڤ رۆژە بھێتە ساخکرن.\nئەوژی دیارکرکو سالا بۆری ل جیھانێ ھەموو ملیونەک و 400 ھزار کەس ژبەر ڤایرۆسی نەخۆشیا کولبوونا جەرگی مرینە ژمارا کەسێن گیانێ خوە ژدەست ددەن و ب ھەڤکاریا رێکخراوا ساخلەمیا جیھانی کار دھێتە کرن ل سەرانسەری جیھانێ ھەتا سالا 2030 ئەڤ نەخۆشیە نەمینت.\nد. فەرھاد شەھاب ئاشکرا کر کو ڤاپروسێن کولبوونا جەرگی جۆرێن B , C ناھێنە ڤەگوھاستن ب ڤان رێیا ئەوژی شیردانا سروشتی زخارنێ وڤەخارنێ و ب رێیا ئاڤێ و ھەمبێزکرن وماچیکرن و ب کارئێنانا کەل وپەلێن خوارنێ و ڤەخوارنێ یێن کەسێن تووشبووی نە نەخۆشیا کولبوونا جەرگێ یا ڤایروسی بتنی ریێا ئەنجامدانا پشکنینا ئەڤ جۆرێن نەخۆشێان دھێنە دەست نێشانکرن وەکو دیتر چوو نیشان نەخۆشی ل مرۆڤێ ھەلگر دیارنینن.\nئاماژە دا وی چەندێ ژی کو چارەسەری ب دەرمانان ھەیە بو ڤایروسی جەرگی ب رێژا 95% چارەسەریا ئێک جاری بۆ نەخۆشی ھەیە لێ خوە پاراستن گەلەک باشترە، چونکو ھەتا نوکە چو ڤاکسین دژی ڤێ نەخۆشیێ نینن و دەست شووشتن و بکارئینانا دەستگورکا ل دەمێ کریارێن نشتەرگەریێ دا و پشکنینا خوینا پەخشکری بو کەسی خوین بدەت بۆ ڤایروسێن کولبوونا جەرگی رێیێن خوپاراستنێ نە.\nد. عەلی جەبار، تایبەتمەندێ نەخۆشیێن دلی وھناڤا ل قەزا زاخۆ دیارکرکو کولبوونا جەرگی یا ڤایروسی ژ جۆری C ئەڤ نەخوشیەکا ڤایروسی یە ژ ئەگەرێ توشبوون ب ڤایروسێ کولبوونا جەرگی جۆری C سالانە نێزیکێ 399000 کەس گیانێ خوە ل جیھانێ ژ دەست ددەن و نیزیکێ 80% ژ نەخۆشان چو نیشان لسەردیار نابن ب رێیێن خوینێ ئەڤ ڤایروسە دھێتە ڤەگوھاستن ژ کەسەکی بۆ ئێکێ دیتر وبکارئینانا دەرزیک وسرنج وئامیرێن پیس یێن نوشداری ژی ئەڤ ڤایرۆسە دھێتە ڤەگوھاستن بکارئینانا کەل وپەلێن کەسایەتی یێن مرۆڤێ تووشبووی وەکو ئامیرێن تراشینێ و فرچێن ددانا و دبیت ب رێیا کریارێن سکسی ژی بھێتە ڤەگوھاستن یان ژ دایکێ بۆ زارۆکی.\nسالانە ب كولبونا جگەرى پتر ژ ملیون کەسا گيانێ خو ژدەست دەن\nرێکخراوەکێ 19 تەختێن نەخوشان پێشکێشی ساخلەمیێ کرن


سەفین دزەیى پێشوازى لە شاندێکى دیپلۆماسی و بازرگانى کۆماری هیند کرد\nئەندامانى شاندى بازرگانى و پیشەسازی پەیوەست بوون بە کەرتەکانی تەندروستى و کشتوکاڵ و وزە و خۆراک و پیشەسازى و ئاودێرى و کەلوپەلى ناوماڵ، بڕیارە لەگەڵ لایەنە پەیوەندیدارەکان کۆببنەوە بە مەبەستى وەبەرهێنان و بازرگانى لەگەڵ هەرێمى کوردستان.\n30 حوزەیران 2022\nسەفین دزەیی لەگەڵ نوێنەری پڕۆگرامی خۆراکی جیهانی دیدارێكی ئه‌نجام دا\nنوێنەری پڕۆگرامی خۆراکی جیهانی سوپاسی حکومەتی هەرێمی کوردستانی کرد بۆ هەر هاریکارییەک و کارئاسانیکردنیان بۆ جێبەجێکردنی پڕۆژەکانیان لە هەرێمی کوردستان و هاوکات دوایین پڕۆژە و کاروچاڵاکییەکانی ڕێکخراوەکەی خستەڕوو.\nبەرپرسی فەرمانگەی پەیوەندییەکانی دەرەوە پێشوازی لە کونسوڵی گشتی کونسوڵگەری ئەمەریکا لە هەرێمی کوردستان كرد\nلە کۆبوونەوەیه‌کدا، تیشکخرایە سەر پەیوەندى دۆستانەى ویلایەتە یەکگرتووەکانى ئەمەریکا و هەرێمى کوردستان و دوایین پەرەسەندنەکانى گۆڕەپانى سیاسى و ئابوورى و ئاسایش لە هەرێمى کوردستان و عێراق.\nسەفین دزەیی پێشوازی لە بەڕێوەبەری ڕۆژهەڵاتی ناوین لە پەیمانگەی ئاشتی ئەمەریکی (USIP) کرد\nبەرپرسی فەرمانگەی پەیوەندییەکانی دەرەوەی حکومەتی هەرێمی کوردستا و بەڕێوەبەری ڕۆژهەڵاتی ناوین لە پەیمانگەی ئاشتی ئەمەریکی (USIP) ، تیشکیان خستەسەر کاروچالاکی و پڕۆژەکانی پەیمانگه‌کە و کۆمەڵێک پرسی تایبەت بە عێراق و ناوچەکە.


ماڵپەری فیردەوس | ئەگەر کەسێک گوێ لە وتارێکی مامۆستایەکی ئاینی بگرێت و لەگەڵ ئەوەش دا زیکر بکات ، ئایا تاوانبار دەبێت ؟\nسەردێری پرسیار: ئەگەر کەسێک گوێ لە وتارێکی مامۆستایەکی ئاینی بگرێت و لەگەڵ ئەوەش دا زیکر بکات ، ئایا تاوانبار دەبێت ؟\nبەرواری دانان :2019-09-18 کۆدی پرسیار:1478\nپرسیار : ئەگەر کەسێک گوێ لە وتارێکی مامۆستایەکی ئاینی بگرێت و لەگەڵ ئەوەش دا زیکر بکات ، ئایا تاوانبار دەبێت ؟\nوەڵام : گوێ لە وتاری مامۆستا گرتن ئەم سێ حالەتەیە :\nحالەتی یەکەم : گوێ لە وتاری مامۆستا دەگریت لە ڕۆژی ھەینی لە مزگەوت بۆ نوێژی ھەینی ، لەم حالەتە زانایان دەلێن هەر كەسێک ئامادەی وتاری هەینی بێت واجبە خۆی بێ دەنگ بكات كاتێک ئیمام وتار دەخوێنێت ، وە دروست نییە قسە لەگەڵ كەسی تر بكات بەلكو دروست نییە بەو كەسەی نزیكی خۆی بلێت خۆت بێ دەنگ بكە ، هەر كەسێک وا بلێت ئەوا توشی لەغوە بووە پاداشتی تەواوی بۆى نييە ، بەلگە :\nواتە : لە ئەبو ھوڕەیڕە دەگێڕنەوە خوا لێی ڕازی بێت فەرمووی : پێغەمبەر درود و سەلامی خوای لێ بێت فەرمووی : (( ئەگەر بە هاورێکەت گوت خۆت بێ دەنگ بكە وە ئیمامیش لە روژی جومعە وتاری دەدا ئەوا تۆ تووشی لغوە بوویت )) .\nکەواتە وتەی ڕاست وتەی زۆربەی زانایان کە واجبە خۆت بێ دەنگ بکەیت، کە ئەمە وتەی ابو حنیفه ، مالک ، وتەی بەناو بانگی احمد ، وتەیەکە لەوتەکانی شافعی ، ابن حزم ، ...... هتد\nوەڵام : هەندێک لەزانایان دەڵێن ئیشارەت داخل نابێت ، چونکە فەرموودەکە دەڵێت : ( ٳذا قلت ) واتە : ئەگەر بە هاوڕێکەت گوت ، مانای ئەوە دەگەیەنێت کە ئاماژە دروستە.\nابن رجب ڕەحمەتی خوای لێ بێت دەفەرمووێت : (( جیاوازی نییە لەنێوان زانایان سەبارەت بە دروستی ئیشارەت دان لە کاتی وتاردان ، ئیلا ئەوە نەبێت لە طاوس نقل لراوە بە تەنیا ، ئەمە ڕاست نییە ، چونکە ئیشارەت لەناو نوێژ دروستە ، بۆ کاتی وتاردان لەپێشترە دروست بێت . )) فتح الباری (٤٩٦/٥) .\nابن عثیمین ڕەحمەتی خوای لێ بێت دەفەرمووێت : (( وتە ئەگەر باسکرا مەبەستی پێ دەربڕینە بەزمان کەواتە ئیشارە داخلی نەهی نابێت )) فتح ذي الجلال والإكرام ج٥ لاپەرە٤٨ .\nحالەتی دووەم : گوێ لە وتاری مامۆستا دەگریت لە شوێنێک یان مزگەوت ، لەم حالەتە دروستە زیکر بکەیت .\nحالەتی سێیەم : گوێ لە وتاری مامۆستا دەگریت بۆ وتاری جەژن یان وتاری خۆرگیران و مانگ گیران ، لەم حالەتە دروستە قسە بکەیت و زیکر بکەیت ، بەڵام بێ دەنگ بوون باشترە .


وەزیری کاروباری شەھیدان و ئەنفالکراوان پێشوازی کرد لە کۆنسولی گشتی وڵاتە یەکگرتووەکانی ئەمریکا لە ھەرێمی کوردستان\nپێشنیوەڕۆی رۆژی 8/1/2019 بەڕێز مەحمود حاجی ساڵح وەزیری کاروباری شەھیدان و ئەنفالکراوان پێشوازیکرد لە بەڕیز ستیف فیگن، کۆنسولی گشتی ئەمریکا لە ھەرێمی کوردستان.\nلە دیدارێدا کە بەڕێز بریکاری وەزارەت ئامادەی بوو، سەرەتا وەزیری کاروباری شەھیدان و ئەنفالکراوان وردەکاری سەردانی شاندی وەزارەتی بۆ ئەمریکا و دیداری لەگەڵ گەورە بەرپرسانی ئەو وڵاتە خستە ڕوو و ھیوای خواست لە میانەی ئەو سەردانەدا جەختی لێکراوەتەوە، ئەو‌انیش بەدواداچوونی بۆ بکەن و بە تایبەتی فراوانکردنی تیمەکەی کەریم خان کە داوایان کردبوو نوێنەرایەتی وەزارەتی شەھیدان و حکوومەتی تێدا بێ.\nھەروەھا پشتیوانیکردنی وەزارەتی کاروباری شەھیدان و ئەنفالکراوان بکەن بۆ دامەرزاندنی تاقیگەی پسپۆڕی بۆ ناسینەوەی قوربانیان ھاوشێوەی ئەوەی لە وڵاتی کۆسۆڤۆ کراوە.\nلە لایەکی ترەوە داوای کرد، وڵاتە یەکگرتووەکانی ئەمریکا ھاوکار بێت بۆ رێکخستنی مۆنۆمێنتەکانی ھەرێم\nتایبەت بە فراوانکردنی تیمی کەریم خان کە بە بڕیاری 2379ی ئەنجوومەنی ئاسایش دامەزراوە، وەزیری کاروباری شەھیدان و ئەنفالکراوان روونی کردەوە کە لە ھەرێمی کوردستان زیاتر لە ٥ ھەزار بەڵگە کۆ کراوەتەوە و سەرباری ئەو بەڵگانەی کە رێکخراوە ceja کۆی کردوونەتەوە. دەکرێ ئەم بەڵگانە سوودی لێوەربگیرێ دوای ئەوەی لێکتێگەیشتنێک واژوو دەکرێ لەگەڵ کەریم خاندا.\nسەبارەت بە پرسی گۆڕە بە کۆمەڵەکان، وەزیری کاروباری شەھیدان و ئەنفالکراوان گوتی: ‘’٧٠ گۆڕی بە کۆمەڵی قوربانیانی شەڕی داعش بوونیان ھەیە کە تاکو ئێستا ھەڵنەدراونەتەوە، ئێمە داواکارین بە ئامادەبوونی نەتەوەیەکگرتووەکان و رێکخراوە تایبەتمەندە نێودەوڵەتییەکان ھەڵبدرێتەوە و سوود لەو بەڵگانە وەربگیرێت کە بەردەست دەکەون، ھیوادارین کۆنسولخانەی ئەمریکا ھاوکارمان بێ لە جەختکردنەوە لە جێبەجێکردنی یاسای ژمارە ٥ ی ٢٠٠٦ (یاسای پاراستن و ھەڵدانەوەی گۆڕە بە کۆمەڵەکانی عێراق) و جەخت لە حکوومەتی عێراق بکرێت کە بە ھەماھەنگی ھەرێم ئەم کارانە ئەنجام بدرێت’’.\nھەر وەک دامەزراندنی دادگایەکی تایبەت یان دادگایەکی تێکەڵاو بە ستانداردی نێودەوڵەتی بۆ تاوانەکانی داعش بە گرنگ زانی بۆ گێڕانەوەی ماف و دەستەبەر کردنی قەرەبوویەکی شایستە بۆ قوربانیان و دادپەروەری و گێڕانەوەی ماف بۆیان. ھەروەھا بە پێویستی زانی نێوەندە نێودەوڵەتییەکان ھاوکار بن بۆ گێڕانەوەی ئاوارەکان و چارەسەرکردنی دەروونی و کۆمەڵایەتیان.\nسەبارەت بە ھاوکاریکردنی پێکھاتە نەتەوایەتی و ئایینییەکان، کۆنسولی ئەمریکا جەختی لەوە کردەوە کە سەرۆکی ئەمریکا و ستافەکەی گرنگی بە گەڕانەوەی ئاوارەکان و دووبارە شیاندنەوەی خەڵکی قوربانی ئەو ناوچانە دەدەن بۆ پرسەکانی تریش کۆنسولی ئەمریکا تاکیدی لەوە کردەوە کە لەگەڵ باڵیۆزخانەی وڵاتەکەی لە بەغد‌ا تاوتوێی ئەم پرسە دەکات.


ئيبراهيم ئۆڤيچ لەسەر راشفۆرد بەدەنگ هات و هۆشدارى دەدا – كوردسپۆرت\nسەرەكى/ ئنگليز/ئيبراهيم ئۆڤيچ لەسەر راشفۆرد بەدەنگ هات و هۆشدارى دەدا\nئيبراهيم ئۆڤيچ لەسەر راشفۆرد بەدەنگ هات و هۆشدارى دەدا\nئیبراهیمۆڤیچى سويدى و ئەستێرەی يانەى مانچستەريونایتدى ئنگليزى رايگەياند ماركۆس(ڕاشفۆرد)ى هاورێى دەبێتە ياريزانێكى گەورەو بەناوبانگ بەڵام نابێت فشارى زۆرى بخەينە سەر, دڵنيام داهاتوویەکی باشی دەبێت, چونکە گەنجە و توانای زۆری هەیە بەڵام پێويستى بە كاتە.\nئيبرا لە لێدوانێكى بۆ كەنالى مانچستەريونايتدى فەرمى وتى: “پێش هەموو شتێك, راشفۆرد لە تەمەنى ١٨ ساڵيدايە, هێشتا لاوە و كاتى زۆرى لە پێشە, هەموان قسە لەسەر بەهرەكانى دەكەن, ئەو دەتوانێت چى تر بكات تەنها ئەوە تواناكانيەتى, پێويستە ئەوەمان لەبير بێت كە هێشتا كاتى زۆرى لەبەردەستە”.\nدرێژەى بە قسەكانيداو وتى: “ئەمانەى پێويست نيە (قسە كردن لە سەر بەهرەكەى) بۆ ئەوەى دەست بەسەر جيهاندا بگرێت, يانەكە و راهێنەر و تيپەكەش دەزانن كە توناى تا چەندە و دەتوانێت چى بكات و چى ئەنجام بدات, ئێمە بەدڵنيايەوە دەزانين چونكە هەموو رۆژێك دەيبينين, پێم وابێت پێويست ناكات بەو شێوەيە فشارى ببخەينە سەر چونكە دەبێتە هۆى ئەوەى ئاستى روو لە دابەزين بكات”.


به‌رپرسێكی باڵای پارتی: حكوومه‌ت له مانگی ئادار 120 ملیۆن دۆلار داهاتی بووه\nبەرپرسی لقی 12ی پارتی دیموکراتی کوردستان لە سنووری هەڵەبجە رایدەگەیێنێت، خۆپێشاندان کێشەی مووچە چارەسەر ناکات و خەڵک هەبووە مووچەی وەرگرتووە و بەشداریی لە خۆپێشاندان کردووە، دەشڵێ "لێژنەی رووبەڕووبوونەوەی کۆرۆنا لە دهۆک بۆ رێگریکردن لە بڵاوبوونەوەی کۆرۆنا رێگەی بە خۆپیشاندانەکان نەدابوو".\nبەسام عەلی، بەرپرسی لقی 12ی پارتی دیموکراتی کوردستان لە سنووری هەڵەبجە ده‌ڵێ"زۆرجار بەهۆی گومانی سیاسییەوە رێگە لە خۆپێشاندانەکان دەگیرێت، ئێمە دڵنیاین لە 95%ی خۆپێشاندانەکانی هەرێمی کوردستان سیاسین و خۆڕسک نین".\nبەرپرسی لقی 12ی پارتی لە سنووری هەڵەبجە ئاماژەی بەوە کرد " لە مانگی ئاداری رابردوو داهاتی هەرێمی کوردستان تەنیا 120 ملیۆن دۆلار بووە، لەکاتێکدا مانگی پێشتر زیاتر لە 900 ملیۆن دۆلار بوو، ئەمەش گەواهیدەری ئەوەیە کە حکومەت پارەی پێویستی لەبەردەست نییە بۆ پێدانی مووچە، بۆیە خۆپێشاندان چارەی دۆخەکە ناکات".\nسەبارەت بە رێککەوتنی هەولێر و بەغدا، بەسام عەلی ئەوەی خستەڕوو "ئێستا حکومەتی عێراق خەریکی رێکخستنەوەی پرۆژەیاسای بوودجەی ساڵی 2020ـە، پێشبینی دەکرێت هەولێر و بەغدا بۆ شەش مانگی داهاتوو بگەنە رێککەوتن".


ئەمەریکا ئاگاهی بە تورکیا دەدات ئەگەر بێت و قەشەکەی ئازاد نەکات ئەوا سزای بەسەردا دەسەپـێنێت\nی مانگی حه‌وت ٢٦, ٢٠١٨\nسەرۆکی ویلایەتە یەکگرتووەکانی ئەمەریکا ئاگاهی بە تورکیا دا لەوەی ئەگەربێت و ئەو قشە ئەمەریکایـیە ئازاد نەکات کەوا بۆ نزیکەی دوو ساڵە دەسـتگیریانکردووە، ئەوا سزای گەورەی بەسەردا دەسەپـێنێت.\nسەرۆک ترامپ ئەمڕۆ پـێنجشەممە لەسەر تویتەرەکەی نووسیویەتی" ئەمەریکا سزای گەورە بەسەر تورکیا دەسەپێنێت بەهۆی ئەو ماوە زۆرەی قەشە ئەندرۆ برەنسنی دەسـتگیرکردووە کە کرستیانێکی مەزنە و بۆ خێزانەکەی باشە و مرۆڤێکی بێ وێنەیە. دووچاری مەینەتیـیەکی گەورەبووە. ئەم پـیاوە ئیماندارە بێ تاوانە دەبێت دەسـتبەجێ ئازادبکرێت!"\nتورکیا لای خۆیەوە دەستبەجێ ڕەخنەی توندی لە سەرۆک ترامپ گرت.\nمەولود چاوش‌ئۆغڵو وەزیری دەرەوەی تورکیا لەسەر تویتەرەکەی نووسیویەتی"هیچ کەسێک ناتوانێت فەرمان بەسەر تورکیا بکات. هەرگیز هەڕەشە لە کەس قبوڵ ناکەین. یاسا بەسەر هەموو کەسێک جێبەجێ دەکرێت بەبێ جیاوازی."\nهاوکات ئیبراهیم کالن گوتەبێژی سەرۆکایەتی تورکیا ئەویش لەسەر تویتەرەکەی نووسیویەتی " جێی قبوڵ نیـیە ئەم زمانە هەڕەشەیەی ئەمەریکا بەرامبەر وڵاتێکی هاوپەیمانی ناتۆ بەکاربهێنرێت."\nپاشان نووسیویەتی حکومەتی ئەمەریکا هەتا ئێستا هیچ هەنگاوێکی لە کەیسەکەی فەتحوڵڵا گولەن نەناوە، بەبیانوی گوایە ئەوە کاری دادوەریـیە.\nلە پاش هەوڵی کودەتاکەی مانگی حەوتی ساڵی 2016 ی تورکیا، قەشە ئەندرۆ برەنسن دەسـتگیرکرا بە تۆمەتی سیخوڕی و پشتیوانیکردن لە فەتحوڵڵا گولەن ئەوەی لە ئەمەریکا دەژی و ئەنکەرە دەڵێت لە پشـت هەوڵی کودەتاکەوە بووە.\nلەگەڵ ئەوانەشدا کۆمەڵێک تۆمەتی دیکەی دراوەتە پاڵ، لەوانە پشـتیوانی لە پەکەکە. دەڵێن چەندان جار بۆ کۆبانی چووە و وێنەی لەگەڵ کەسانێک گرتووە کە ئاڵا و دروشمەکانی پەکەکەیان لە پشتەوە بووە. دەشڵێن لە مۆبایلەکەی نامەیەکی پـێگیراوە کە بۆ بەرپـرسێکی لەشکری ئەمەریکایی ناردبوو و تیایدا مەخابنی خۆی دەربڕیوە لە بەرامبەر شکستهێنانی کودەتاکە.\nبەڵام قەشە ئەندرۆ برەنسن بە توندی ئەم تۆمەتانە ڕەتدەکاتەوە و دەڵێت جگە لە چاکە بۆ تورکیا هیچ زیانێکی بۆ ئەو وڵاتە نەبووە.


جۆنیەتی کار پێ کردنی black ops 3 بۆ xbox 360 offline\nهــاك بــۆ كـورد › --== Games ==-- › یاریه‌كانی ئیكسبۆكس - Xbox\n« گه‌ڕانه‌وه 1 2 3 4 5 6 ... 26 داهاتوو »\nهه‌ر كیشه‌یه‌كت هه‌یه له تۆره كۆمه‌لایه‌تیه‌كان وه‌ره\nنووسه‌ری بابه‌ت:RD HZ دواترین وه‌لام: Ahmad_Farhad ژماره‌ی وه‌لامه‌كان:24 جاری بینراو:7817 كات:دوێنێ\nبه‌رنامه‌يه‌ك بۆ هاككردنی دارو به‌رد ! زۆر گرنگه !!!\nنووسه‌ری بابه‌ت:Bahez دواترین وه‌لام: Ahmad_Farhad ژماره‌ی وه‌لامه‌كان:157 جاری بینراو:14430 كات:دوێنێ\nتكاية هةر برسياريكت هةية لةسةر FB ليرة بيكة\nنووسه‌ری بابه‌ت:ArYaN-22 دواترین وه‌لام: Ahmad_Farhad ژماره‌ی وه‌لامه‌كان:694 جاری بینراو:259178 كات:دوێنێ\nنووسه‌ری بابه‌ت:john_sevar دواترین وه‌لام: ChewAn22 ژماره‌ی وه‌لامه‌كان:1 جاری بینراو:142 كات:دوێنێ\nنووسه‌ری بابه‌ت:twana gardi دواترین وه‌لام: twana gardi ژماره‌ی وه‌لامه‌كان:2 جاری بینراو:262 كات:10-18-2019\nنووسه‌ری بابه‌ت:yousif bedll دواترین وه‌لام: Dark Rokan ژماره‌ی وه‌لامه‌كان:2 جاری بینراو:67 كات:10-13-2019\nنووسه‌ری بابه‌ت:hey_world دواترین وه‌لام: hey_world ژماره‌ی وه‌لامه‌كان:2 جاری بینراو:267 كات:10-13-2019\nنووسه‌ری بابه‌ت:dana201028 دواترین وه‌لام: esmailmajid ژماره‌ی وه‌لامه‌كان:11 جاری بینراو:2195 كات:10-12-2019\nنووسه‌ری بابه‌ت:KoSraT GraPHiC دواترین وه‌لام: Mr Karol ژماره‌ی وه‌لامه‌كان:1 جاری بینراو:897 كات:10-12-2019\nنووسه‌ری بابه‌ت:Abdulrahman Kalari دواترین وه‌لام: Abdulrahman Kalari ژماره‌ی وه‌لامه‌كان:4 جاری بینراو:601 كات:10-08-2019\nنووسه‌ری بابه‌ت:Hawkar sh دواترین وه‌لام:Hawkar sh ژماره‌ی وه‌لامه‌كان:0 جاری بینراو:242 كات:10-08-2019\nنووسه‌ری بابه‌ت:dlshad disjdds دواترین وه‌لام: Hawleri_hacker ژماره‌ی وه‌لامه‌كان:6 جاری بینراو:92 كات:10-08-2019\nنووسه‌ری بابه‌ت:AhmadKifre دواترین وه‌لام: twana army ژماره‌ی وه‌لامه‌كان:88 جاری بینراو:2287 كات:10-07-2019\nنووسه‌ری بابه‌ت:revinlordiii دواترین وه‌لام: john_sevar ژماره‌ی وه‌لامه‌كان:1 جاری بینراو:207 كات:10-07-2019\nنووسه‌ری بابه‌ت:mazhar apo دواترین وه‌لام: HAMA_QALADZEY ژماره‌ی وه‌لامه‌كان:109 جاری بینراو:25962 كات:10-05-2019\nDarYa X Boy\nئه‌ندام له: Oct 2015\n01-06-2016, 04:57 AM\nلەم بابەتە دا باس لە جۆنیەتی\nئینستاڵ کردنی بلاک ئؤپس ٣ دەکەم بۆ سەر ئێکس بۆکس\nکە خۆی داوای نوێکردنەوەو سای ئین دەکات\nبە هەر حاڵ بابجینە سەر فێرکاریە کەمان\nداگرتنی فایلی پاچەکە گرتە بکە\nداگرتنی بەرنامەی Horizon\nداگرتنی بەرنامەی XBOX BACKUP CREATOR\nلەبەر ماندوو بونم\nگواستنەوەی پەخشی ڕاستەوخۆ لە فیسبووک\nچاودێری کردنی مۆبایلی خۆمان لە دزین وە بزربون\nفێرکاری جۆنیەتی گواستنەوەی پەخشی ڕاستەوخۆ لە یوتوب\nجەن فکرەیەک بۆ درووستکردنی لۆگۆ ٢٠١٦\nبەکار هێنانی دوو فیسبووک و ماسنجێر و کڵاش ئۆف کڵانس\nدانانی ئەکاونتی لایف لە ئێکس بۆکس ٣٦٠ جەن فێرکاری تر\nگۆڕینی وێنەی پرۆفایلی ئێکس بۆکس\nسڕینەوەی ئەو کەسانەی لەسەر خەتەکەتن\nدانانی ڤیدیۆی فیسبووک لە بلۆگەر\nMn La Youtube\nsite ferkari 4 kurd\n01-12-2016, 10:15 PM\nچارە سەر چییە بۆ ئەم کێشەى فۆنت ؟؟\nئایا ( Time traveler ) چیە ؟؟.. لە سەیرو سەمەرەکانی دونیا\nکێشەیەکم هەیە لە instailکردنى kali linux...\nچیتر پێویستت بە کیبۆردو ماوس نابێت.\nچه‌ند پرسیار و وەڵامێك لەسەر ROOT ڕوت کردنی مۆبایلی ئەندرۆید\nكۆمپانیای ئای بی ئێم IBM\nزانیارى تەواو لەسەر port\n" File.extensions "\nسڵاو کۆدى یاهووم بۆ نایەتەوە چارە چییە ؟\nئینشتاین وتاقى کردنەوەى فیلادلفیا بەشى ١\nبۆ پەیوەندى کردن\n01-12-2016, 11:45 PM\n01-14-2016, 03:00 PM\nزۆر سوپاس کاکە GMC\nزۆر سوپاس کاکە Ñālî\nShkar H Sardar\nئه‌ندام له: Jan 2015\n01-14-2016, 03:48 PM\nدەستت خۆش برام\nوانەی پێنجەم:-فێربوونی زمانی پایسۆن\nوانەی چوارەم:-فێربوونی زمانی پایسۆن\nوانەی سێەم:-فێربوونی زمانی پایسۆن\nوانەی دووەم:-فێربوونی زمانی پایسۆن\nوانەی یەکەم:-فێربوونی زمانی پایسۆن\nوانەی دووەم ..فێربوونی زمانی سی پڵاس\nوانەی یەکەم..فێربوونی زمانی سی پلاس پلاس\nئەپڵ ئایدیەک دیاری\nدروستکردنی فایلی پۆرتەبل بە بەکارهێنانی پرۆگرامی وینرار\nچۆن هاک بۆ کورد بەرەو پێشەوە ببەین؟کۆمەڵێک فکرە\nThe world has changed far more in the past 100 years than in any other century in history. The reason is not political or economic but technological — technologies that flowed directly from advances in basic science.\nئه‌ندام له: Apr 2012\nبرام تۆ یاریەکەت دابەزاندوە تە ناو کۆمپیوتەر یان xbox ؟؟؟؟\nسڵاو هاورێیان جۆکەری فریی و ئێکس بۆکس online\nسڵاو چۆن call of duty black ops3 بکەم بە offline\nپرسیاریك ئایا jtag rgh لە xbox دا چیە ؟؟؟؟\nموبایلەکەم گالاکسی ٥ و هەڵ نابێتەوە یارمەتی ...\nبۆ لەبەرنامەی freemyapps کریەیدم بۆ زیاد نابێت.....!!\nچۆن ئیفێکتەکانی بەرنامەی fxguru هاک بکەم لە ئەندرۆید\nچۆن رووتی samsung galaxy s5 sm-g900fd بکەم؟؟\nریکۆڤەر کەستەم چیە ؟ سودی چیە لەگالاکسی ٥؟\nچۆن(folder efs) باک ئەپ بکەم لە گالاکسی ٥ ؟\nچۆن ئەنتەرنێتی بەلاش بەدەست بهێنم لە ئەندرۆید\nئه‌ندام له: Mar 2016\n09-09-2016, 10:05 PM\nدەست خۆش بەس تۆ کە تەواو بوی فایلەکانت کردە سەر فلاش و ئیشت پێ کرد ناتوانی بۆمان ئەپلۆد بکەی ئاوای تر زۆر ئاڵۆزە\nپێویستم بە کۆلیکشنە !!\nيارمةتي لة ئايفون !!!\nچۆنیەتی خێراکردنی ئینتەرنێت ١٢ میگابایت لەیەک چرکە!!!\nکردنەوەی پۆرتی هەموو خەتێک %100\nتکایە لەمە ڕزگارم بکە !!!!\nچۆنیەتی کردنەوەی پۆرت بۆ ماوەی ٣ رۆژ Free\n09-13-2016, 07:42 PM\nبرام ئێستا من کردوومە بێ کێشە ئیشی پێ دەکەم بە ئۆفلاین ، بەڵام ناتوانیت بە دونەفەری بیکەیت تەنها یەک نەفەری دەتوانیت ، هیچ شتێک نازانیت بۆ ئەوەی بە دوو نەفەریش بیکەیت ؟؟؟!!! وەڵام برا .؟؟!!.....................\nپرسیار: جۆکەرکردنی RE: ......XBOX ONE>>>>>>> muhamad930 0 178 06-27-2019, 04:55 PM\nدواین په‌یام: muhamad930\nسلامو علیکم ئایا کەس دەزانێ gold xbox دروست بکات Mahmadkarate 2 2،192 05-29-2018, 05:41 AM\nدواین په‌یام: Aso Danger\nپرسیاریك ئایا jtag rgh لە xbox دا چیە ؟؟؟؟ sareas hacking 5 2،943 10-01-2017, 03:48 AM\nدواین په‌یام: rawa1515\nyarmati la xbox zhyar_anwar 2 2،063 09-23-2017, 01:51 AM\nدواین په‌یام: گفتووگۆ\nپرسیار: prsyare lasar jokery xbox 360 bashdar halabjay 1 2،290 09-21-2017, 08:05 PM\nدواین په‌یام: ahmad-12345\nسلام علیکم تکایه جؤنیه‌تی لا‌بردنی جؤکه‌ری xbox 360 واتا فریه که‌ی Mahmadkarate 1 1،770 09-21-2017, 07:59 PM\nپرسیار: چۆن Modmenu GTAV بۆ Xbox 360 بکەم ؟؟؟؟؟؟؟/ Aland.IT 2 2،480 09-21-2017, 07:48 PM\nپرسیار: برسياريك لةسةر ناردنى يارى بؤ Xbox 360 access 1 1،882 09-21-2017, 06:01 AM\nدواین په‌یام: S C R E A M\nیارمه‌تی: چۆن Xbox 360 بكه‌مه Online Uploder 1 1،493 09-21-2017, 05:16 AM\nپرسیار: پرسیار:ئایا دەکرێت ئاتاری بۆناو xbox 360 online بگوازرێتەوە لەڕێگای فلا brwa.k17 2 2،415 08-04-2017, 10:57 PM\nدواین په‌یام: danyal xambarr


نامەیەکی کراوە بۆ ئەحمەد تاقانە - قەڵەم\nتاریخ ایجاد در یکشنبه, 11 مرداد 1394 22:36\nکاکە ئەحمەد ڕۆژێکی خۆشی ھاوینە، سایەی گەورەی یەکەم ڕۆژی ڕەمەزانە: ١٨\_٦\_٢٠١٥. ڕۆژێکی پڕ ژیان و گەشەیە. کاریگەری لەسەر زەینییەت و بینینی ھەمەچەشنم بۆ ژیان و دنیا داناوە و سەکۆیەکی بەرھەمھێنە بۆ ڕوانین و خۆبەرجەستە کردن. بەوەی لە ماڵەکەمدا فەرخە کێشکەیەک لە ھێلانەکەی بەرببووەوە. زیاتر لە پازدە ڕۆژ لەژێر فێنکایی موبەریدەدا ئاو و دانم دەدایە و بەدەوریەوەبووم و بەرچاویم بە ئەشقی خودایی ڕەنگڕێژ دەکرد، تا باڵەکانی ھێزی فڕینیان تێدا گەڕا، ئەم سبەینەیە مۆسیقای باڵەکانی بۆ لێدام و گۆرانی پێزانین و ماڵئاوایی بۆ گوتم، منیش لە دڵەوە بەڕێم کردە دنیای ئازادی خۆی و سایەی گەورەی خودا. ئەو دنیایەی کاریگەری لەسەر زەینییەت و بینینی ھەمەچەشنەم داناوە و نەرمە شەپۆلی لێم دەدا. بەم کارەم ھێندەی نووسینی کۆشیعرێک دڵخۆش بووم و جوانی و دڵباشی و پشووی دەروونیم دۆزیەوە. ھەمان ڕۆژیش مووچەم وەرگرت، لەگەڵ خێزانەکەم خۆمان ئامادەکرد بچینە بازاڕ و تەواوی پێویستییەکانی خواردنی ئەم مانگە بکڕین، لە دووکانی گۆشتفرۆشەوە دەستمان پێ کرد، لە یەکەم دەست پێکردنەوە گیرفانیان بڕیم و تەواوی مووچەکەیان لێ دزیم. ئەم کارە نەتەی پێ بەرنەدام، گەشە و خۆشییەکی تری پێ بەخشیم. دڵنەوایی خێزان و منداڵەکانم بەوە دەدایەوە و دەمگوت: لەوانەیە ئەوەی گیرفانی بڕیوم بۆ ئەوەی بووبێت تا پێویستییەکانی خواردنی ئەم مانگەیان بکڕێت. نازانم ھەڵزەقینەوەی ئەم ڕووداوە بوو، یان خۆبەختکاری و ھەست پێکردنی خۆی. ھەرچی پارەمان لە ماڵەوە ھەبوو، خێزانەکەم خستییە ناو جانتاکەیەوە دووبارە ڕێگای بازاڕمان گرتەوەبەر و بایی شەست و پێنچ قاتی منداڵانی تەمەن لە نێوان یەک و دە ساڵی کرد، ھەموو منداڵەکانی خۆمم لەگەڵ خۆم برد و بەسەر خیوەتگای منداڵە ئاوارەکانی کوردستانی ڕۆژئاوامان دابەش کرد. تەنیا بیست و پێنچ ھەزار دینار لە پارەکەمان مایەوە، ئەویش بەنزیمان پێ لە ئۆتۆمبێلەکەمان کرد، ئەم سەردانە وەرزشی چاو و دۆخێکی شیاو بوو، بە بەختی زۆرەوە خەڵاتی گەورەی منداڵی خۆمم وەرگرت، بینیم منداڵان عەلاگەی نایلۆنیان کردووە بە کۆلارە و لە فێنکایی ئێوارەدا ھەڵیانداوە. ئاشنابوونەوە بە خودی خۆت بەھرەمەندبوون و بەخت باشییە، زیاتر بە دنیاوە ئومێدەوار دەبیت.\nکاکە ئەحمەد من کوڕە لادێیم (دەربەندی گۆم)، کە ئێوارەی ھاوین دەیدایە فێنکی مەگەر چۆن، ئەگەر نا ھەموو ڕۆژێک دەچوومە سەربان و ھەر منداڵ و مێرمنداڵێک لەسەربانی ماڵی خۆمان، یان دوو دوو و سێ سێ لەسەربانی ماڵی یەکمان کۆدەبووینەوە و کۆلارەی خۆمانمان ھەڵدەدا و داومان دەدایە، ھاوارمان دەکرد: ھەتاو جوانترە لە مانگ، ڕۆژ جوانترە لە شەو. ماڵی ئێمە لە لاپەڕی گوند بوو، کە کۆلارەکەم ھەڵدەدا بەسەر تەواوی گونددا ڕەت دەبوو، لەسەر کۆلارەکەش ناوی دایک و باوکمم دەنووسی بەوەی وام دەزانی کۆلارەکە بەرز دەبێتەوە و دایک و باوکیشم بەبێ ھیچ دوودڵی و ئاستەنگێک دەگەن بە حزووری خودا و لە خودا نزیک دەبنەوە و بە نزا و داوایەکانیان ئێمە بە ئومێد و شیاوی بوونی ئەزەلی دەگەیەنن.\nڕۆژگار ھات و ڕۆژگار چوو، لەگەڵ نسکۆی شۆڕشی ئەیلوول، گوندەکان داگیران و وێران کران، ئێمەش بەرزەبری دڕندانە کەوتین و ڕاگوێزراینەوە ھەولێر. تەممووزی ١٩٧٨ لە گۆڤاری ڕۆژی کوردستان، ژمارە (٥٠) شیعرێکی کورتت بە ناوونیشانی (کۆلارە) بڵاو کردەوە. ئەم شیعرە خەڵات و نیشانەیەکی شانازی بوو، لە شوێنی تایبەتی خۆیدا پێشکێش بە منی دڵشکاو کرا: ئەو بڕوایەم لادروست بوو، ھەموو نووسینێک پەیامی خۆی بۆ کۆمەڵ و کۆمەڵگا ھەیە. لە لاپەڕەی یەکەمی ھەموو دەفتەرەکانی قوتابخانەدا نووسیبوومەوە تا ھەموو کات لەگەڵمدا بێت و لێم جیا نەبێتەوە. وام دەزانی ھەموو ئەو ھاوڕێیانەمە، کە لە گوند ئێواران بە یەکەوە ھەریەک لەسەربان کۆلارەمان ھەڵدەدا و ناھێڵێت شل و شێواوبم و لێم جیا ببنەوە و بەجێم بھێڵن و ھاوڕێیە دڵسۆزەکانمن، کۆستم ڕاست دەکەنەوە و ھەستەکانم دەپاڵێون. وشەی ناھێڵێت وەک ئەو ڕستەیە وایە: (لە سەرەتادا وشە ھەبوو). بەناو وشە و دەنگەکاندا ڕۆدەچووم و ھەستی قووڵتر دەکردمەوە و چرکە دڵگیرەکانی منداڵی بۆ دەھێشتمەوە و زەینی گەرم دەکردمەوە.\nئەی لە شیری شیعرەوە برای پشتم: بزانە شیعر چۆن مرۆڤ دەکاتە مرۆڤێکی خەیاڵکرد و خەیاڵکراوە و یادەکانیشی دەپارێزێت، سەرسووڕمانی وشەی (ناھێڵێت) لە یاددا دەھێڵێتەوە و چ شەرم و شانارییەکی بەرانبەر دەخوڵقێنێت. حیکمەتی بەختەوەری ڕاستەقینە ئەوەیە، کە لە بارودۆخی زۆر سەخت و دڵشکاندا یادەوەریت بگرێتەخۆی و بیلاوێنێتەوە و ببێتە دەستی گەرمی سەردڵت.\nنامیلکەیەکم لە چاپدا\nدانەیەکم بەخشی بە منداڵێکی ناو گوندەکەمان\nمنداڵانی گوندەکەم ھیچیان خوێندەوارییان نەبوو\nپەڕی نامیلکەکەی کردم بۆ کۆلارە و ھەڵیفڕاند\nلە نێوان نامیلکە کۆلارەکەم و دەستی بچکۆڵەی منداڵی گوندەکەمدا\nدەزوویەکی سپی پردە\nکە دەزوو دەپسێ و کۆلارە سەر ھەڵدەگرێ\nمنداڵەکە بەدوایدا ڕادەکا و دەگری\nدەیدۆزێتەوە و دەیھێنێ\nدەینووسێنێ بە سینگیەوە\nبە کۆڵانی گوندەکەمدا ھەنگاو دەنێ\nشیعری چین چین و ئاستدار دڵێکی بە بڕوا و ھۆشمەند و سەرڕێژ لە ژیان و بزوێنەری ژیان بە بوون و نھێنییەکانەوە دەینووسێت، دڵێکی بە بڕوا و ھۆشمەند و سەرڕێژ لە ژیانیش، واتە: خوێنەری نموونەیی ھەستی پێ دەکات و دەیکات بە حەڵاڵزادەی خۆی و شیری گەرم و چەوری دایکی. ئەم شیعرە، لووتکەی درەوشاوەی ئەزموونی تۆیە، ھەم لە ڕووی زمانەوانی، ھەمیش لە ڕووی ئێستێتیکی و بیری فەلسەفیشەوە. لە ھەمان کاتیشدا ماڵئاوایی کردنە لە ئەزموونی تۆ.\nسەرەتا تێگەیشتنی من بۆ شیعرەکە تەنیا یاد و یادەوەری و خۆخواردنەوە و سەکۆیەکی پشوودان بوو، بەڵام دوای پێداچوونەوە و بەراوردکردن، زەمینە و ڕایەڵ و وردەکارییەکانی چەمکی نسکۆی شۆڕشی ئەیلوولی لێ دەورووژێ و بە ھەستەکانمان ڕەت دەبێت، بنەمای دنیابینییەکەی دەردەکەوێت و لە مێشکماندا جێگیر دەبێت، لە یاد و بوون و ھەست و نەستی خۆی و خۆمان نزیک دەکاتەوە، شیعرەکە لە ناوەرۆک و پێکھاتەیدا شیعرێکی ھێماییە، بەڵام ھێماییەکی خودی لێڵ نییە، ھێمایەکە دەبێتە گەشە و پەیوەندی گشتی کۆمەڵگا و پرسێکی بڵاو و زاندراو و چارەنووسساز، واتە: گەشەیەک پەیوەندی گشتی کۆمەڵگا بەرھەمی دەھێنێ و لەناو مانەوەی خۆیدا دایدەمەزرێنێ و دەبێتە ناسنامەی، یان ناسنامەی دەداتێ، کە بەو شێوەیەش ناسرا، زیاتر خۆشویسترا. لەناو ھەناسە سارد و زیندووەکانماندا، گیانی گشتی تێدا دەخولایەوە.\nئەو زەمینەت خۆش کردووە و دەسەڵات و ھێزی دەربڕینی خۆت تێدا تاقی کردووەتەوە، لەو خاڵە تاقی کراوەشدا پێوانەت بۆ بوون داناوە، یان ژیان لەگەڵ ھەقیقەتدا بەڕێوە دەبەیت. ئەو ھەقیقەتە ئەندێشە کراوەی لە ھێزی دەربڕینی خۆتەوە خاڵت بۆی داناوە و بینینی خۆت تێیدا ڕوون کردووەتەوە، بڕوابوون بە خۆت لە خۆت دروست کردووە، حیکمەتی بەختەوەری ڕاستەقینەت لەبیر نەبردووەتەوە. ئێستا لە تەمەنی ڕامان و سەرنجدانم، بەڵام شیعرەکە ھەر دەستە گەرمەکەی سەردڵمە، ڕەنگە چەندان ساڵی تریش دەنگی ئەو دەستە گەرمەی سەردڵم ھەرببیستێت.\nنووسین گرینگترین و یەکەم ئامرازە بۆ نەمرکردنی ھەستەکانی مرۆڤ و پێویستییەکانی بۆ بەڕێوەبردنی ژیان لە ھەر قۆناخێکدا. ھەم لەباری خۆشی و ھەم لەباری ناخۆشییەوەش. ھەر نووسینە ئەزموونی مرۆڤی نەمر کردووە و ھەست و بیرکردنەوە و ئەزموونیانی پاراستووە و ھێشتوونییەتەوە و ناھێڵێت ئێمە لە یادیان بکەین. سەرسوڕمانی وشەی ناھێڵێت قەڵغان و زرێپۆشێکە تەنیا داھێنان توانای ڕاگرتنی بەسەر سەری مرۆڤە مەزنەکانەوەی ھەیە و ئاوێنەی داھێنان لە ھەموو ئاوێنەکانی تر تاسەدار و رێ ڕاستترە بۆ ڕاستگۆیی، ڕێ خوار ئەو نووسەرەی لەبەر ئاوێنەدا دەموچاوی ڕێڕێ و بەڵەک دەربکەوێت، یان ئاوێنەی درۆزن ڕەنگی دەموچاوی خۆی پێ بناسێنێتەوە .\nلە ئەدەبی کوردیدا دوو بزووتنەوەی نوێبەخشی سەری ھەڵداوە، (ڕوانگە) و (پێشڕەو). لە ھەردوو بزووتنەوەکەدا بۆچوونی خۆت لە دوو وتاری جیاجیادا دەربڕیوە، لەبارەی ڕوانگەوە لە ڕۆژنامەی ھاوکاری، ژمارە (٣٥)ی ساڵی (١٩٧١)دا بە ناوونیشانی (ڕواڵەتی ھەڵبەستی نوێ)، لەبارەی پێشڕەویش لە ھەمان ڕۆژنامەدا، ژمارە (١٠٨٢)ی ساڵی (١٩٨٩)دا بە ناوونیشانی (لەبارەی ھەندێک لایەنی ھونەریی شیعری نوێوە) لە ھەردوو وتاردا لەگەڵیاندا نیت. تاڕادەیەکیش دژی و توندیشی، لەم بۆچوونانەتدا بە ڕوونی دژی نوێبەخشی، نوێبەخشی ئەم دوو بزووتنەوەیە، نەک نوێبەخشی بەگشتی. لە ھەردوو وتاریشدا بنەمای دژبوونی خۆت ڕوون نەکردوونەتەوە. تا بەرانبەر قەناغەت بە بۆچوونەکانت بھێنێت، بەڵکو ھەر ئاماژەی ڕۆژنامەوانین، بێ ئەوەی بیسەلمێنیت ئەوە ڕاستی من و ئەوەش ھەڵەی ئەوان. ئەگەرچیش تێگەیشتن لە شێواز و پێکھاتەی نوێبەخشی لە پلەی جیاواز دایە. ئەم جیاوازیەش بووەتە بابەتی سەرنجدان و پێداچوونەوە و بەراوردکردن، ھەروەھا لە یەکەم بۆنەی خەڵاتی دەزگای ئاراس بۆ کتێب، لە ٢٦/١٢/٢٠٠٤ لە ھەولێر لە ھۆڵی ئوتێل شیراتۆن، کە ئەم نووسەرانە خەڵات کران: (د. مارف خەزنەدار، حەمە سەعید حەسەن، ئەحلام مەنسوور، فەلەکەدین کاکەیی، د. مونزیر فەزل). بەشێکی زۆری ئەدیبانی کوردیش بانگھێشتی ڕێوڕەسمی خەڵاتکردنەکە کرابوون، کۆمەڵێک نووسەری کەرکووکی لەگەڵ (سەباح ئیسماعیل) لەسەر مێزێک دانیشتبوون، ناسینی خوالێخۆشبووان: (عەباس عەسکەر، ئەحلام مەنسوور، محەمەد سابیر مەحموود). نایشارمەوە بۆ من خۆشەویستی و ئاکاری نوێ بوون. عەباس عەسکەر بە دەنگێکی ئاوازدارەوە دەنگی بەرز کردەوە و بە منی وت: ( سەیابی کورد، سەیابی کورد). لە خۆشحاڵی ناسینماندا ڕیزێک قاوەی گەرم و شیرینی داوا کرد. ماوەیەکی پێ چوو کتێبێکی بە ناوونیشانی (کلمات تغدو نحو الینابیع)چاپ کرد، شیعری بیست شاعیری کوردی بۆ عەرەبی وەرگێڕابوو، سەرنج و تێبینیشی لەبارەوە نووسیبوون، لە بۆنەی دووەمی ھەمان دەزگا و خەڵاتکردندا، کە ببووە نەریتێکی ساڵانە. (عەبدوڵڵا سەڕاج) بە زەردەخەنە و تەوسەوە پێی گوت: ئەرێ ئەوە خێرە شیعری سەیابی کوردت ھەڵنەبژاردووە، وەک سڵەمینەوە و بەخۆدا شکانەوەیەک گوتی: شیعرەکانی ئاڵۆزن و دەست پێکردن و کۆتایی ھێنانی بۆ من دیار نییە، کەچی (محەمەد سابیر مەحموود) گوتی: جیاوازی لە نێوان ئاڵۆزی و قووڵی زۆرە، تۆ ھەستت بە جیاوازییەکان نەکردووە. شیعرەکانی ئاڵۆز نین، بەڵکو قووڵن. من بە خۆشحاڵی و لێزانییەوە وەری دەگێڕم، وابوو بە جیاجیا دووجار شیعری وەرگێڕام، جاری یەکەم. لە گۆڤاری (الێوت الاخر) ژمارە (١٥٠)ی حوزەیرانی ٢٠٠٧ بڵاوی کردەوە، ئەوەی تریش، یان لە ھەمان گۆڤار بوو، یان گۆڤارێکی تر بوو، ببوورە زەینم ناچێتەوە سەری.\nخودا شیرپاکی ئەدەبی و تایبەتمەندییەکی بێوێنەی پێ بەخشیوم، ناتوانم ھەست و سەرسامبوونی خۆم بەرانبەر ئەدەبی باڵا و ئێستێتیکی بشارمەوە، ئەگەرچیش لەم ڕووەوە قوربانیشم داوە. حوزەیرانی ٢٠١٥ لە گۆڤاری ڕامان، ژمارە (٢٠٦) شیعرێکی (ئازاد ئەحمەد ئەسووەد)م بەناوی (سوبحی و سوھەیلە) بووە مایەی خۆشەویسی و پێداچوونەوە و بەراوردکردنم. زمانی ئەم شیعرە ھێزێکی یادەوەری دروست دەکات و وێنەکان لە یاددا لە گفتوگۆی ئەزەلیدا دەھێڵێتەوە، ھەروەھا شوباتی ٢٠١٣ لە گۆڤاری ٢٣، ژمارە (١٠) شیعرێکی (ئەدیب نادر)یش بەناوی ( سەرگۆن پۆڵس) بووە مایەی خۆشەویسی و پێداچوونەوە و بەراوردکردنم. ئەمیش ھەستێکی بێوێنەی بۆ دروست کردم و چێژی ئێستێتیکی و یادەوەریت ئامادە دەکاتەوە بۆ بەدواداچوونی چێژی ئێستێتیکی یادەوەرییەکانت و بوونی شاعیریەتی سەرگۆن پۆڵس دەکەوێتە ناو یادەوەرییەکانتەوە.\nئێمە سێ شاعیر لە چایخانەی مەچکۆ دانیشتبووین، قسە و گفتوگۆی نێوانمان لەبارەی پێویستی ئەدەب و کاریگەری ئەدەب بوو. (مەولوود ئیبراھیم حەسەن) لە ڕۆژنامەی کوردستانی نوێ، ژمارە (١٠١)ی ساڵی (١٩٩٢)دا چیرۆکێکی نایابی بەناوونیشانی (مەرگی سەگ) بڵاوکردبووەوە، ھەر سێکمانی سەرسام کردبوو، لەناو سەرسامی خۆماندا لە باس و ستایشی چیرۆکەکەدا مەست و ئاسوودە بووین و سامانی دنیامان لەدەست بوو، لەو کاتەدا چیرۆکنووس لە دەرگای مەچکۆوە دەرکەوت. ھەر بەچاو نیاز و شوێنی دانیشتنی خۆی لە نێوان ئێمەدا دەستنیشان کرد، دوو برادەرەکە وەک ئەوەی بیانەوێ ھۆیە بنەڕەتییەکانی پرۆژەی شۆڕشێکی نھێنی نەزاندرێت، زۆر بە پڕتاو و بە دەموچاوێکی خامۆشەوە گوتیان: با خۆمان لەم بابەتە لابدەین، بێدەنگ بین تا بەخۆیەوە نەنازێ، کە چیرۆکێکی کاریگەر و سەرکەوتووی نووسیوە و بەسەرمانەوە ببێتە سەرکەڵەبابی بانگدان. ئایە بەم درۆ لەگەڵ خۆکردنە لە بایەخی داھێنان کەم دەکرێتەوە، یان ئەو ناخ شاردنەوەیان بۆ خۆبەلزانین بەکارھێنا. ناخ شاردنەوە و خۆبەلزانین خراپەت دەھێنێتە ڕێ و ئازایەتی داھێنانت لەناودا دەپووکێنێتەوە، بە پێچەوانەوە ناخ ئاشکراکردن ئازایەتی داھێنانت لەناودا دەتەقێنێتەوە و ھەموو ھەستەکانت ئامادە دەکات بۆ دۆخی نووسین و داھێنان، نیازی ھۆشیارانە و ھەست دروستکردن لە دەقدا خەبات و تێکۆشانە لە پێناو ئازادی داھێنان و ئازادی ئەدەب و پێویستی ئەدەب و کاریگەری ئەدەبدا.\nکاکە ئەحمەد تاقانە لە ژیانی ئەدەبیاتی تۆدا ئەوەی زۆر جێگای پەسەندی منە و ئەفسوون لێ کراوم بۆی، ئەوەیە ھەمیشە خۆت لە دیمانە و گفتوگۆی ڕۆژنامەوانی پاراستووە و ئەمەش کاکڵەیە و یەکێک لە سەرەکیترین خەسڵەتەکانی پیاوی بێ نیاز و بێ نازە، یان ئەو پیاوە متەسەوفانەی لە وشەدا دەگەن بە کەماڵ و قووڵترین پەیوەندی دادەمەزرێنن و کاریگەری ئاخاوتن دەدۆزنەوە، نەک لە دەمەبۆڵە و ھەڵەوەڕی و دڵڕەشی و دەستپیسی. ئەو ڕستە و وێنانەی لە وێناکردنی ژیان و سەرچاوەی بێگەردیی خەیاڵەوە پێیان گەیشتووی، ئەو شتانەن لە ژیاندا پەسندت کردوون و ویستووتە نەزانداوییان پێ بدۆزییەوە و ئاشکرای بکەیت، ئەگەرچی شیعر لە توانایدا نییە ھیچ نەزاندراوێک بدۆزێتەوە و ئاشکرای بکات، بەڵام لەوانەیە بیھێنێتە بەرزەین و ئاماژەی پێ بدات.\nحوزەیرانی ٢٠١٥ ھەولێر


NRT TV | زانست | خواردنەوە گازییەکان سەرچاوەی پێنج نەخۆشین بۆ مرۆڤ\nبە گوێرەی توێژینەوەیەکی نوێ کە لەسەر پیاوان و ژنان لە ویلایەتە یەکگرتووەکانی ئەمریکا ئەنجامدراوە، دەریدەخات زیادخواردنەوەی خواردنەوە گازییە شیرینەکان ئەگەری مردنی کتوپڕ زیاتر دەکات.\nتوێژینەوەکە لە لایەن کۆلێژی "چان"ی تایبەت بە تەندروستی گشتییەوە لە لایەن زانکۆ هارڤەرد بۆ ئەنجامدراوە، جەختیکردووەتەوە لەوەی ڕێژەی مردن لە ناو ژناندا کە خراونەتە ژێر تاقیکردنەوە و زیاترە گەر بەراورد بکرێت بە پیاوان.\nماڵپەڕی "Sciencedaily" لە زاری ڤاسانتی مالیک زانای تویژینەوە لە بواری خۆراک و بەڕێوەبەری توێژینەوەکە بڵاویکردەوە "ئەنجامەکانمان دەبنە پاڵپشت بۆ دوورکەوتنەوە یان سنوردانان بۆ خواردنەوە گازییە شیرینەکان و گۆڕینیان بە خواردنەوەی دیکە، لە ڕوەشەوە ئاو کاریگەریی بەرچاوی هەیە لەسەر تەندروستی گشتی".\nلە دیارترین ئەو نەخۆشیانەی کە بەهۆی خواردنەوە گازییە شیرینەکانەوە دوچاری مرۆڤ دەبێت و ئەگەر مردنی کتوپر زیاتر دەکەن بریتین لە:\nمادەی سۆدا بڕێکی زۆر شەکری فەرکتۆزی تێدایە کە ڕێگری دەکات لەوەی هەست بە تێری بکەیت، بۆیە خواردنەوەی لەگەڵ ژەمەکاندا نابێتە هۆی کەمبوونەی خۆراک، بەڵکو دەبێتە مایەی زیادبوونی ڕێژەی کالۆری بەشێوەیەکی بەرچاو و کەڵەبوونی چەوری لە لاشە و لە کۆتایشدا زیادبوونی کێش بەشێوەیەکی خێرا.\nمادەی سۆدا مەترسی دووچار بوون بە نەخۆشییەکانی دڵ و شەکرە و جەڵتەی مێشک زیاتر دەکات.\nبە گوێرەی توێژینەوەکە ئەو کەسانەی کە لە ڕۆژێکدا زیاتر لە جارێک خواردنەوە گازییە شیرینەکان دەخۆنەوە، بەڕێژەی لە ٢٦% زیاتر مەترسییان لەسەرە کە دووچاری نەخۆشی شەکرە ببن لە جۆری دووەم، ئەگەر بەراورد بکرێ لەگەڵ ئەوانەی کە بڕێکی کەمیان خواردووەتەوە.\nخواردنەوەی سۆدا لە ناو خواردنەوە گازییەکاندا دەبێتە هۆی سیستی کاری گورچیلەکان و کەمبوونەوەی چوونی ڕێژەی خوێن بۆیان، بە تایبەت لەلای ئەو کەسانەی وەرزش دەکەو بەر لە ڕاهێنانە وەرزشییەکان خواردنەوە گازییەکان دەخۆنەوە.\nزۆربەی جۆرەکانی سۆدای ناو بازاڕەکان دوو جۆر مادەیان تێدایە، کافایین و فۆسفۆڕ، کە بریتین لە بەرپرسیاری یەکەمی نەخۆشی فشەڵی ئێسک، بە تایبەت لەلای ئەو کەسانەی کە جۆرێک لە زیادەڕەوی دەکەن لە خواردنەوەی سۆدا.\nشەکری چڕ کە بڕیک مادەی سۆدای تێدایە لە دیارترین هۆکارەکانە بۆ کلۆربوونی ددان، بۆیە لە کاتی خواردنەوەی خواردنەوە گازییەکان بە شێوەیەکی بەردەوام، شەکر کاریگەریی دەکات لەگەڵ بەکتریاکانی ناو دەم، کە بەهۆیەوە ترشێکی لێبەرهەم دێت و هێرش دەکاتە سەر ددانەکان، بەشێوەیەک کاتێک مرۆڤ دەستبەخواردنەوەی سۆدا دەکات، دوای تێپەڕبوونی ٢٠ خولەکە هێرشی خۆی سەر ددانەکان دەستپێدەکات.


پارتی دیموکراتی کوردستان سەرۆکایەتی حکومەت وسەرۆکایەتی هەرێم وسەرۆکایەتی ئەنجومەنی دادوەری کۆنترۆڵکردوەو بەویستی خۆی هەڵیسوڕاندون وهەڵیاندەسوڕێنێ، سەرۆکایەتی پەرلەمان تاکە سەرۆکایەتی بو کە نەکەوتبوە ژێر کۆنترۆڵی پارتیەوە، لایەنەکانی تر دەیانتوانی جار جار وەکو کڵاورۆژنەیەک بەکاری بهێنن ولەرێگەیەوە هەناسەیەک بدەن وتاڕادەیەکیش روبەڕوی پرۆژەکانی پارتی رابوەستن و تەسلیمی هەموو ویستەکانی نەبن، بەڵام لەکۆبونەوەی 18/ 2/ 2019 پارتی دەستی بەسەر ئەو کڵاو رۆژنەیەشدا گرت وهەموو لایەنەکانی تری ئاخنیە سوچێکی تاریک وچراکەشی بەدەستی خۆیەوە گرت، تا هەموومان ناچار بین لەدوایەوە بڕۆین وبڵێین لەکوردستان تۆمان هەبی بەسمانی، بۆ پێشەوە پێشمان کەوە بارزانی!!!\nئەزانن پارتی چۆن ئەوەی کرد؟ بەجوڵەیەکی زۆر سادە کردی ئەویش بەدانانی مونا قەهوەچی بەسکرتێری پەرلەمان وەکو نوێنەری پێکهاتەی تورکمان. ئیتر حەز ئەکەن کێ ئەکەن بەسەرۆکی پەرلەمان بیکەن، ئەملای هەورامی و ئەولای قەهوەچی، پێم بڵێن چی پێ ئەکرێ چی؟\nترسە گەروەکە بریتیە لەوەی پارتی پێدانی سکرتێری پەرلەمان بکات بەبنەمایەکی یاسایی پیرۆز، یان عورفێکی پەرلەمانی پیرۆز کەس جورئەت نەکات باسی دەستکاریکردن وهەموارکردنی بکات، وەکو ئەوەی بۆ کۆتای پێکهاتەکان کردوێتی.\nمن لەگەڵ پێکەوە ژیانم، لەگەڵ ئەوەم پێکهاتەکان زیاد لەمافی خۆیان پێبدرێت، چونکە ئەم وڵاتە هی هەموانە ومافی هەموومانە بەیەکسانی تیایدا بژین. بەڵام راستیەک هەیە نابێت لەبەرچاو نەگیرێت، ئەویش پەیوەندی بەکورسی کۆتاکانەوەیە. لەساڵی 1992 بەرەی کوردستانی بڕیاری دا پێنج کورسی کۆتا بدرێت بەپێکهاتەی کریستیانەکان ویەک کورسی کۆتاش بدرێت بەپێکهاتەی ئەرمەن، ئەم بڕیارە کرا بەیاسا ولەیاسای هەڵبژاردنی پەرلەمانی کوردستاندا جێگیرکرا، پاشان لەساڵی 2009 لەژێر فشاری پارتیدا یەکێتی رازیبوو پێنج کورسی کۆتا بدرێت بەپێکهاتەی تورکمان، ئەمەش کرا بەیاسا. مەبەست لەپێدانی کورسی کۆتا بەپێکهاتەکان بەتایبەتی بەپێکهاتەی کریستیان وئەرمەن تەنها بۆ پاراستنی مافەکانیان بوو، بۆ ئەوەی ئەمانیش بونیان لەپەرلەماندا هەبێت وگوزارشت لەوویستی خۆیان بکەن وبەرگری لەمافەکانیان بکەن، بەڵام بەداخەوە ئەم کورسیانە لەململانێی نێو پەرلەماندا لەلایەن پارتیەوە بەکارهێنراون، هەردەم کەباسی ژمارەی کورسیەکانی پارتی کراوە، کورسی کۆتای پێکهاتەکانیشی لەگەڵدا ئەژمار کراوە.\nئێمە لەبزوتنەوەی گۆڕان پێشتر کەبەدوای فۆرمێکدا دەگەڕاین بۆ مامەڵە کردن لەتەک کورسیە کۆتاکاندا، مەبەستمان بوو وەڵامی سێ پرسیارمان دەست بکەوێت:\n1) کورسی کۆتاکان لەسەر چ بنەمایەک دیاریکراون ودابەشکراون، ئایا لەسەر بنەمای سەرژمێری یان بنەمایەکی تر؟\n2) کێ بۆی هەبێت ئەو کەسانە هەڵبژێرێت کە ئەم کورسیانە پڕ دەکەنەوە؟\n3) ئەم کورسیانە بۆ چی مەبەستێک بەکاربهێنرێن؟\nئامانجمان لەو پرسیارانە ئەوە بوو، لەدیاریکردن ودابەشکردنی کورسی کۆتاکاندا رەچاوی دادپەروەری بکرێت، هەروەها ئەم کۆتایانە بۆ مەبەستی خۆیان بەکاربهێنرێن، نەک بۆ ململانێی نێوان لایەنە سیاسیەکان، بەڵام هەرکاتێک ئێمە ئەو باسەمان دەوروژاند پارتی پێکهاتەکانی لێ هاندەداین وچەندانی وەکو قەهوەچی دەهێنایە سەر کەناڵەکانی راگەیاندن وگۆڕانیان بەدژایەتیکردنی پێکهاتەکان تۆمەتبار ئەکرد، ئەو بابەتە بووە بە پیرۆزی وهێڵی سور کەس ناتوانێت باسی بکات.\nبەدانانی قەهوەچی هەموو شت کۆتایی پێهات و پارتی هەموو سەرۆکایەتیەکانی کۆنترۆڵکرد، من خەمی ئەم خولەم نیە، چونکە لەم خولەدا پارتی زۆرینەیە وچی بوێت لەپەرلەماندا دەتوانێت بیکات، جا سەرۆکایەتی لای ئەو بێت یان نا، من خەمی ئەوەمە لەخولەکانی تردا، پێدانی سکرتێر بەپێکهاتەکان دەبێتە بنەمایەکی یاسایی پیرۆز یان عورفێکی پەرلەمانی پیرۆز کەس ناتوانێت باسی گۆڕینی بکات. بەڕای من بەدەر لەوەی کێ ئێستا ئۆپۆزسیۆنە، یان کێَ لەداهاتوودا دەبێتە ئۆپۆزسیۆن، پێویستە بەبنەمایەکی یاسایی لەهەموو خولێکدا پۆستی سکرتێری پەرلەمان بدرێت بە ئۆپەزسێون، ئەوەش لەپێناو بەدیهێنانی جۆرێک لەهاوسەنگی ودادپەروەری لەسەرۆکایەتی پەرلەماندا، چونکە پەرلەمان نوێنەرایەتی هەمووان دەکات، نەک تەنها حکومەت، هەروەها ئەمە هاندەریش دەبێت بۆ ئۆپۆزسیۆنبون و کاری ئۆپۆزسیۆنیش باشتر رێکدەخرێت وپەیوەندی نێوان ئۆپۆزسیۆن ودەسەڵات جۆرێک لەنەرمی ولێکتێگەیشتنی تێدا دروست دەبێت. لەجیاتی پۆستی سکرتێری پەرلەمان پۆستێکی تر بدرێت بە پێکهاتەکان.\n10 هەڵبژاردنی پێشوەخت لەهەرێمی کوردستاندا\n11 وانەکانی ئەخلاق\n12 لەبارەی خانەنشنیبون‌و موچەی خانەنشینیەوە\n13 مافی دزی لێکراو لەیاسای حەمۆرابیدا


ئایە سودفە و عەشوایات فەلسەفەیە یان زانست ؟\nHomephilosophyئایە سودفە و عەشوایات فەلسەفەیە یان زانست ؟\nبەتین جمال February 15, 2020 philosophy\nسودفە و عەشوایات فەلسەفەیە یان زانست؟\nوشە سحریەکەی ئیلحاد دەربارەی سودفە و عەشوایات ئایە بەشێکە لە زانست science یان بەشێکە لە فەلسەفە philosophy؟\nیەکەم شت پێویستە بە جوانی تێبگەین کە سودفە و عەشوایات چ مانایەک ئەدا، سەرەتا بوونی ئەم دوو شتە شتێکی لۆجیکیە و ئەکرێ هەبێ و نالێین کە نابێ بونی هەبێ وە علاقەشی بە بونی خواوە نیە بە شێکی کەمی نەبێ\nسەرەتا ئایە چانس و راندۆمنێس تاقی دەکرێنەوە(بەلێ) تاقیدەکرێنەوە بهێنە پێش چاوت کە تورەکەیەک کە نۆ تۆپی تیایە 2 سور 3 شین 4سەوز بێ ئەوەی پلانێک دابنێی تێکەڵیان ئەکەی و دانەیەک هەل ئەگری بێ سەیرکردن و پلان دانان بە (چانس) دانەیەک دێنیتە دەرەوە کە میکانیزمەکەی (هەرەمەکیە) بۆیە بەلێ تاکە بیرکردنەوەی لۆجیکی لەسەر ئەوەی بۆچی سەوزێک هاتە دەر چونکە رێژەی چانس بۆ سەوز زیاترە\nبەلام ئەزانی ئەمە بیرکردنەوەیەکی لۆجیکی فەلسەفەیە نەک زانستی scientific چونکە لە زانست دا شتی بێ جەستە قبوول نیە ئەبێ جەستەی هەبێ یان experiment بکرێ لە کاتێکدا یەکەم شت سودفە جەستەی نیە وە ناتوانی تاقیکردنەوە لەسەر خودی سودفە و چانس بکرێ بەلکو ئەمە فکری ئێمەیە پێی وایە چانس بوو یان سودفە ئەو دووە ناتوانی تاقیکردنەوەشی لەسەر بکەیت زاراوەیەکی فەلسەفی ئەقلیە نەک زانستی\nلەوەیە بیرکەیتەوە باشە ئێمە بە منالی ئەوانەمان لە بیرکاریا خوێندووە ئێسا چۆن ئەلێی زانست نیە؟ بەلام خودی قسەکەم لێرەدایە بیرکاری ئەمانە ئەپێوێ بەلام بیرکاری زانست science نیە.\nبەلام ئایە ئەوە مانای ئەوەیە سودفە و عەشوایات هەلەیە؟ نەخێر کێ وتویەتی کە هەرشتێ زانست نەبوو هەلەیە بەلام من ئەلێم کەوا خودی ئەو زاراوەیە فەلسەفەیە تێگەشتنە لە شتێک کە دیزاین و خوتەی بۆ دانەنراوە لانی کەم تۆ وا بیر ئەکەیتەوە مەرج نیە سروشتی هەقیقەت وابێت.\nراستە چانس و راندۆمنێس بونی هەیە و (ئەکرێ هەبێ لانی کەم) بەلام هیچ بەلگەیەکی زانستی لەسەر نیە بەلکو بەلگەیەکی ئەقلیە بۆ شتێکی بێ پلان مانای ئەوە نیە کە هەلەیە بەلکو مانای ئەوەیە کە زانست نیە تاوەکو لە دەستەواژە زانستیەکان بەکاربێ بەلکو لێکدانەوەیەکی فەلسەفیە\nکەواتە خوڵاسەی کەلام چیە؟\nعەشوایات و سودفە بونی هەیە بەلام لە چوارچێوەیەکی مادی و زانست نا لە چوارچێوەیەکی بینینی هەقیقەت دا


Ku-Iran Briefing – Human Rights Violation by IRGC – نقض حقوق بشر توسط سپاه پاسداران بەڵگەكانی پشتیوانیی ئێران لە سووریە/ ئیمەیلی بەشار ئەسەد هەك كرا - Ku-Iran Briefing - Human Rights Violation by IRGC - نقض حقوق بشر توسط سپاه پاسداران\nبەڵگەكانی پشتیوانیی ئێران لە سووریە/ ئیمەیلی بەشار ئەسەد هەك كرا\nJan 31, 2012 adminm سیاسەت 0\nكوردپا: هەكێرێكی خەڵكی عەرەبستان رایگەیاند، لەناو ئیمەیلی بەشار ئەسەد كۆمەڵێك بەڵگە هەن كە دەرخەری پشتیوانیی حكوومەتی ئیسلامیی ئێران لەو حكوومەتەیە.\nسەلمان ئەلعەنزی توانیویەتی دزە بكاتە نێو ئیمەیلی بەشار ئەسەد و هاوكات كۆمەڵێك بەڵگەی وەدەست خستووە كە دەرخەری پشتیوانیی راستەوخۆی حكوومەتی ئێران لە حكوومەتی سووریەیە.\nئەلعەنزی ئیدیعای ئەوەشی كرد، توانیویەتی سایتی وەزارەتخانەی حكوومەتی سووریەش هەك بكات و كۆمەڵێك زانیاریی نهێنی وەدەست بخات.\nرۆژنامەی ئەلمەدینە بڵاوی كردەوە، ئەو هەكێرە هەڕەشەی لە بەشار ئەسەد كردووە و پێی راگەیاندووە، ئەگەر بێت و مەرجەكانی قبووڵ نەكات سەرجەم زانیارییەكان بڵاو دەكاتەوە.\nپێشتریش هەكێرێكی عەرەبستانی توانیبووی دزە بكاتە نێو زانیارییەكانی ئینتێرنێتی ئیسرائیل و ئەو هەوڵە نیگەرانییەكی بەرچاوی لای لێپرسراوانی ئەو وڵاتە درووست كردبوو.\nده قی سه ر‌ه کی\nجاشنامه هیوا تاب کورته باسێک له‌سه‌ر راستیه‌کان کۆماری خوێن سێداره‌ی ئێران\nئەمریكا: ئێران توانای داخستنی تەنگەی هۆرموزی نیە\nمەجلیس گەڵاڵەیەكی لەپێوەندیی داخستنی تەنگەی هۆرموز پێشكەش بە دەوڵەت كرد\nعەرەبستان و بان‌گی‌مۆن ئێرانیان بە پاڵپشتی حكوومەتی سووریە تاوانبار كرد\nJun 03, 2012 0


CD-Rom ناکرێته‌وه | kurditgroup\nPC یه‌کمان هه‌یه ، ویندۆزی XP ی له‌سه‌ر دامه‌زراوه ، CD-Rom که‌ی کارده‌کات، به‌ڵام ده‌بێت ده بۆ بیست جار به‌خێرایی ده‌ستی پێدابنێی ، ئه‌و‌جار ده‌کرێته‌وه، زۆر حه‌زی له‌مانگرتنه، به‌ڵام گه‌ر سیدی تێدابێت، هیچ کێشه‌ی نییه و ئاسایی ده‌کرێته‌وه.\nده‌بێ بۆ وابکات، ماڵامن جنۆکه‌شی تێانییه بیگرێت.\nچاورێی پێشنیار و زانیاریتانم.\nنازانم بۆ که‌س هاوکاری من ناکات ، هه‌رچی پرسیارێک بکه‌م ، بێ وه‌ڵام ده‌مێنێته‌وه!\nسڵاو کاک زاندی..\nمنیش Pcیەکەم هەمان کێشەی هەیە.\nتەنها بە پیاکێشان دەردێت ئەگەر CDی تێدا نەبێت.\nئەوەندەم پێداکێشاوە ئێستا ئەگەر CDیشی تێدابێت بەزەحمەت دەکرێتەوە.\nبەهیوای چارەسەرێکی بە ڕێگای یۆگا :)\nهاها کاک زەندی وامزانی باسی کەیسەکەی من دەکەیت، ڕاستە برای ئەوی منیش وایە ئەگەر سیدی تێدا بێت بە یەک کەلیمە دێتە دەرەوە . ددیارە کێشەکە ناوخۆییە..و ئێمە نازانین.. ئەترسم گەر هەڵیبوەشێنم دوایی بڕغوەکانیم لێ ون ببێت بۆیە تاقەتم نییە دەستکاری بکەم... ئەگەر چارەیەکی حەیکیمانە هەبوو منیش دەمەوێت..\nکاتێ شوێنی سیدی بەتاڵ بێت، ئەوە ئیتر دارودەستەی چاوی خوێندنەوەی سیدی دانابەزنە ناو شوێنی سیسدیەکە. هیچ مۆدێکێش بۆ نیشاندنانی cd/dvd چالاک نابێت. بەم شێوەیەش زۆر ئاسانتر دەکرێتەوە و دەکرێت بێکێشە بێت. لە کاتی بوونی سیدی لە ناویدا پێچەوانەی ئەوەی سەرەوەیە. هەمان کات ئەو مۆدانەی کە cd/dvd باردەکات لە سیستەمە وەکو نەرمەکاڵاش چالاک دەبێت.\nكاتێك سيدی تێدانيه ئه‌توانی به Eject بيهێنيته‌وه ده‌ره‌وه ؟\nسپاس بۆ وەڵامەکانتان!\nکاک هونەر بەوەش ناکرێتەوە!\nکاک سیا، مەبەستت ئەوەی خویندنەوەی سیدی لەلایەن ویندۆزەوە پێچەوانە بۆتەوە؟\nئەگەر لەپرسیارەکەت بگەم ڕەنگە بتوان چاکی بکەم، بەڵام پێم وایە کێشەکە لە ڕەقەواڵەیە نەک نەرمەواڵا.\nمنیش باسی ئەوە دەکەم، دەڵێم ئاساییە ئەگەر بەبێ سیدی کێشەی نەبێت. چونکە هەم ڕەقەکاڵاکان و کەرەستەی خوێندنەوە سوڕاندن دانابەزنە ناو room کە و هەم مۆدەکانیش لەسەر سیستەم چالاک نابن.\nبەڵی کێشەکە ڕەقەکاڵایە.\nبەڵێ کێشە ڕەقە کاڵایە.. بەڵام چار چییە؟!\nناتوانی بيكه‌يته‌وه و سه‌يرێكی ، هی وايه‌ره‌كانی خراپ ببوبن ، بيان گۆڕيت ؟\nچارە زۆرە، هەڵستیت بە گۆڕینی وایەری ساتا یان بە گۆڕینی ئامێری خوێنەرەکە و چاوەکەی. ڕەنگە ئەمانە زۆرکات کات و نرخیان لەوە زۆرتر بێت کە دانەیەکی تر بکڕیت.\nڕاستە باشتر وایە دەستکاری نەکرێت، چونکە دڵنیام وەک هاوڕێیەکمی لێیتە کە ئێستا جێگەکەی بەتاڵەو دەعبای دەچیتە ناو هههه\nسڵاو کاك زەندی،\nبزانە لێرە وەڵام و چارەسەرییەکت دەست ناکەوێت:\n[url=http://www.computerhope.com/issues/ch000214.htm]CD-ROM Tray not opening[/url]\nزۆر سوپاس کاک زمانیار!\nزۆربەی خاڵەکان بۆ ئەوەیە کاتێک سیدی ڕوومەکە جام بێت و نەکرێتەوە ، بەڵام کابڵەکان ماوە تاقی بکەمەوە ، ئێستا دەیکمەوە دەریان دەکەمو تێیان دەکەموە بزانم چاک دەبێت.\nپێشتر درایڤەری کۆنتر ، Firmawre م داگرتبوو ، سوددی نەبوو، لەوە دەچێت شتێک بیگرێت ڕیگەی نەدا بێتە دەرەوە.\nکردمه‌وه وایه‌ره‌کانم ده‌رهێنا ئه‌وه‌ی ده‌چێت بۆ سیدی ڕومه‌که‌وه ئه‌وه‌ی ده‌چێت بۆ مه‌ذه‌ربۆرده‌که و تێم کرده‌وه، به‌ڵام چاره‌سه‌ری نه‌کرد ، ئه‌مه‌ی من ته‌نیا کێشه‌که خۆێندنه‌وه‌یه ، کێشه له‌و پرۆسه‌یه‌دایه که له‌نێوان نه‌رمه‌واڵه‌و ڕه‌قه‌واڵه دروست ده‌بێت.\nئێستا پارچه کاغه‌زێکی چوارگۆشه‌م له‌سه‌ر داناوه ، زۆر به‌جوانی ده‌کرێته‌وه ، گه‌ر سیسدیشی تێدابێت ئه‌وه هیچ کێشه‌ی نییه، به‌ڵام کاغه‌زه‌که لابه‌رم جنۆکه‌کان ده‌یگرنه‌وه.\nوابزانم چاوی وه‌کو چاوی خۆم کز بووه.\nکاک زەندی کۆمپیوتەری تر هەیە لەماڵ هەمان سیدی ڕووم تاقیبکەیتەوە لەگەڵی؟\nنەخێر کاک سیا، ئەوە تەنیا منداڵ بەکاریدەهێنن بۆ کاروباری خوێندن ،زۆر کۆنە نازانم بۆ پەکی ناکەوێت دانەیکی نوێ بکڕم.\nلەلاپتۆپیش نابەسترێت، بەڵام کۆمپیوتەری دۆوست برادەر هەیە تاقیبکەمەوە، بەس تاقەتم نییە کاتی زۆر دەوێت، ئەزانم کێشەکە تەنیا لەو هاوێنەیە (عەدەسەیە) کە سیدیەکە دەخوێنێتەوە.\nکێشەیەک نییە، کاغەزێکی بچووکە هەڵیدەگرن و سیدیەکەی تێدەکەن، دوای ئەوەش دایدەنێنەوە.\nخۆی لەسەرە مەرگدایە.\nزۆر سوپاس بۆ هاوکاریتان\n16 / -SAFA-DC-\nدەشتوانیت پەتێکی پێوە بکەیت هەرکاتێک نەیویست بێتە دەرەوە ملی ڕابکێشیت..:)\nتۆ کەمێک بۆم ڕوونبکەرەوە لەوانیە بتوانم چاکی بکەم ، خۆی تەنیا سیدی ڕومێکە ، دەیکەمەوە و هەڵی ئەوەشێنم. ئەگەر شوێنێکی لە جێ چووبێت دەیهێنمەوە.\nزۆر سوپاس گه‌ر ده‌فه‌ت ببێت، هه‌ڵیده‌وه‌شێنم.


ئیداره‌ی گه‌رمیان پیرۆزبایی له یه‌كگرتووی ئیسلامی ده‌كات \nبه‌بۆنه‌ی یادی 24 ساڵه‌ی راگه‌یاندنییه‌وه، شاندی ئیداره‌ی گه‌رمیان به سه‌رۆكایه‌تی عه‌بدوڵا ئه‌نوه‌ر جێگری سه‌رپه‌رشتیاری ئیداره‌ی گه‌رمیان، سه‌ردانی مه‌ڵبه‌ندی گه‌رمیانی یه‌كگرتووی ئیسلامی كرد و پیرۆزبایی لێكردن.\nعه‌بدوڵا ئه‌نوه‌ر جێگری سه‌رپه‌رشتیاری ئیداره‌ی گه‌رمیان، له دیداریدا له‌گه‌ڵ به‌رپرسی مه‌ڵبه‌ندی یه‌كگرتوو و ستافی مه‌ڵبه‌نده‌كه پیرۆزبایی ئیداره‌ی گه‌رمیانی پێگه‌یاندن.\nعه‌بدوڵا ئه‌نوه‌ر ئه‌وه‌شی خسته‌ڕوو، یه‌كگرتووی ئیسلامی له مێژووی كاركردنیدا به سیاسیه‌تێكی میانڕه‌وانه رۆڵێكی گرنگ و كاریگه‌ری هه‌بووه له هه‌رێمی كوردستان و هیوای خواست له ئاینده‌شدا بتوانن خزمه‌تی زیاتر بكه‌ن.\nجێگری سه‌رپه‌رشتیاری ئیداره‌ی گه‌رمیان، ووتیشی "یه‌كگرتووی ئیسلامی كوردستان له ماوه‌ی رابردوودا هاوكارێكی باشی ئیداره‌ی گه‌رمیان بووه ئه‌وه‌ش جێگه‌ی سوپاس و پێزانینه".\nلای خۆیه‌وه، ئه‌رسه‌لان محه‌مه‌د به‌رپرسی مه‌ڵبه‌ندی گه‌رمیانی یه‌كگرتووی ئیسلامی سوپاسی شانده‌كه‌ی ئیداره‌ی گه‌رمیانی كرد بۆ سه‌ردانه‌كه‌ی و دواتر، تیشكی خسته‌سه‌ر په‌یوه‌ندیه‌كانی نێوان حزبه‌كه‌یان و حكومه‌ت به گشتی په‌یوه‌ندی مه‌ڵبه‌نده‌كه‌یان و ئیداره‌ی گه‌رمیان به تایبه‌تی ئه‌وه‌ی خسته‌ڕوو، ئه‌وان وه‌ك هه‌میشه هاوكاری ئیداره ده‌بن بۆ خزمه‌تی گه‌رمیان.


وەزیری دارایی و ئابوری: (8947) كه‌س كه دو موچه‌یان هه‌بوه موچه‌كانیان راگیراوه\nوەزیری دارایی و ئابوری حکومەتی هەرێمی کوردستان ئاشكرای ده‌كات كه لیستێكیان ئاڕاسته‌ی لیژنه‌ی چاكسازی كردوه بۆ بڕیاردان له‌باره‌ی ئه‌و كه‌سانه‌ی به پله‌ی تایبت (وه‌زیر، بریكاری وه‌زیر، راوێژکار و بەرێوەبەری گشتی) خانه‌نشین كراون بۆ بڕیاردان له‌باره‌یانه‌وه.\nلەدانیشتنی پەرلەمانی کوردستاندا كه تێیدا ژماره‌یه‌ك له وه‌زیره‌كان و ئه‌ندامانی ئه‌نجومه‌نی وه‌زیرانی حكومه‌تی هه‌رێمی كوردستان ئاماده‌ی بون، ئاوات جەناب نوری وەزیری دارایی و ئابوری رایگەیاند: سەبارەت بە خانەنشین بە پلەی وەزیر، بریکاری وەزیر، راوێژکار، بەرێوەبەری گشتی، ئەوانەی بە کردەیی پۆستیان نەبوە و ژمارەیان هەزار و (169) کەسە، ناوەکانیان بە لیستێک ئاراستەی لیژنەی چاکسازی لە ئەنجومەنی وەزیران کراوە بۆ ئەوەی بڕیاری لەبارەوە بدرێت.\nسەبارەت بەو کەسانەش کە دوو موچە وەردەگرن، ئاوات جەناب نوری رایگەیاند، هەشت هەزار و (947) خانەنشین ناویان لە لیستی دووموچەدا هاتوە موچەکانیان راگیراوە و رەوانەی بەرێوەبەرایەتیەکانی خانەنشینی کراوە بۆ یەکلایی کردنەوە.\nلەبارەی خانەنشینی نایاساییشه‌وه، وەزیری دارایی و ئابوری رایگەیاند، لەسەرجەم بەرێوەبەرایەتیەکانی خانەنشینی لیژنە بۆ ئەو مەبەستە پێکهێنراوە و بەردەوامن لەسەر کارەکانیان.\nهه‌روه‌ك ئاماژه‌ی به‌وه‌كرد كه پێداچونه‌وه‌یان به دۆسیه‌ی (14) هه‌زار و (437) موچه‌خۆر كردوه و (117) ملیۆن دینار بۆ خه‌زێنه‌ی حكومه‌ت گه‌ڕێندراوه‌ته‌وه، وتیشی :"له جێبه‌جێكردنی یاسای چاكسازیی وه‌زاره‌تی دارایی لانی كه‌م (80%)ی كاره‌كانی ته‌واو كردوه".